title: Mtskheta

text: Kaupungissa on muitakin kirkkoja. Samtavron kirkko sijaitsee Aghmašenebeli-kadun varrella. Se toimii nykyisin nunnaluostarina, mutta se oli aiemmin Mtskhetan herrojen residenssi ja perimätiedon mukaan sinne on haudattu kuningas Mirian III ja hänen puolisonsa Nana. Suuri kirkko on rakennettu 1130-luvulla, mutta paikalla on myös pienempi 300-luvun kirkko. Joen rannalla sijaitsee vuorostaan Samtavroa pienempi Antiokin kirkko, joka on ruusutarhan ympäröimä. Mtskhetassa on myös kaupunginmuseo. Siellä esitellään esimerkiksi alueelta löydettyä arkeologista aineistoa, kuten koruja.


title: Mtskheta

text: Kaupungin lähistöllä sijaitsee raunioitunut Bebris tsikhen linnoitus. Se rakennettiin suojelemaan Mtskhetaa pohjoisesta tulevilta hyökkäyksiltä. Armazin akropoliin rauniot ja Tsitsamurin linnoitus sijaitsevat muutaman kilometrin päässä kaupungista. Mtskhetan kaupungin historialliset monumentit on otettu vuonna 1994 Unescon maailmanperintöluetteloon.


title: Bobby Troup

text: Bobby Troup (18. lokakuuta 1918 - 7. helmikuuta 1999) oli merkittävä yhdysvaltalainen näyttelijä, jazzpianisti ja lauluntekijä. Hän syntyi Pennsylvanian Harrisburgissa, palveli Toisessa maailmansodassa merivoimien kapteenina.


title: Bobby Troup

text: Hänen suurin menestyskappaleensa on "Route 66", jonka ovat esittäneet muun muassa Nat King Cole ja Rolling Stones; suomalaisesta versiosta vastasi Jussi Raittinen. Lisäksi Troup laati tulevalle vaimolleen Julie Londonille kauniin "Cry Me A River" -sävelmän.


title: Bobby Troup

text: Troup teki yhteistyötä myös muun muassa Little Richardin ja Miles Davisin kanssa.


title: Tarja Ylitalo

text: Tarja Ylitalo (o.s. Suhonen, s. 5. maaliskuuta 1951 Lieksa) on suomalainen iskelmälaulajatar, jonka uran menestyksen päivät osuivat 1980-luvulle.


title: Tarja Ylitalo

text: Tarja Ylitalo levytti ensimmäiset levytyksensä jo 1969, mutta menestystä täytyi odottaa vielä yli kymmenen vuotta. 70-luvulla Ylitalo toimi Tuomo Ylitalon orkesterin solistina. Vuonna 1978 hän sai levytyssopimuksen Matin ja Tepon levy-yhtiö M&T Tuotannossa. Seuraavana vuonna levytys ”Kerrasta poikki” lähetettiin Syksyn Sävel -kilpailuun, mutta laulu ei päässyt loppukilpailuun asti. Siitä huolimatta laulu nousi Jokamiehen listalla ykköseksi ja siitä tuli paitsi Tarja Ylitalon läpimurtohitti, myös yksi vuoden 1980 suosituimmista iskelmistä.


title: Tarja Ylitalo

text: Tarja Ylitalo oli 1980-luvun alussa yksi kysytyimpiä artisteja Suomessa. Kolme ensimmäistä pitkäsoittoa myivät timanttilevyyn oikeutettavan määrän ja neljäskin vielä kultaa. Suosituimpia hittejä olivat muun muassa ”Mustankippee”, ”Miks’ ei aina voi olla lauantai”, ”Ei tämä tyttö lempeä anele”, ”Yöjuna” sekä ”Tyttö Pohjolasta”. Hyvin monissa Ylitalon lauluissa korostettiin maaseudun rauhallisuutta verrattuna vilkkaaseen kaupunkilaiselämään.


title: Tarja Ylitalo

text: Vuonna 1990 Tarja Ylitalo levytti kappaleen ”Syys surumielinen”, joka samalla esitteli uudistuneen, rauhallisemman ja vakavamman Tarja Ylitalon. Samanlaista tyyliä jatkettiin vielä seuraavillakin levyillä, mutta ilman suurempaa menestystä. Vuonna 2017 ilmestyi tuplasingle "Muistoja lapsuuden / Ulapan aava".


title: Tarja Ylitalo

text: Tarja on osallistunut Syksyn Sävelen finaaliin kolmesti lauluilla ”Ei tämä tyttö lempeä anele” (vuonna 1983, sijoitus 3.), ”Ollaan yhdessä” (1988) ja ”Syys surumielinen” (1990) sekä kerran Euroviisukarsintoihin vuonna 1988 laululla ”Maata vaadin, taivaanrantaa”. Laulu on levytetty, mutta sitä ei ole koskaan julkaistu tallenteena.


title: Tarja Ylitalo

text: Tarja Ylitalo asuu Pellossa aviomiehensä Tuomon kanssa.


title: Tarja Ylitalo

text: Olli Karhi on kirjoittanut Tarja Ylitalon elämäkertakirjan "Kerrasta poikki: Tarja Ylitalon tie tähtiin" (Karas-Sana, 2002).


title: Bidi

text: Bidi (myös beedie) on intialainen savuke, jossa on tupakkaa "Diospyros melanoxylon" -kasvin lehteen käärittynä. Bidi on tunnetumpaa savuketta pienempi kooltaan, suljettu taitoksella toisesta päästään ja sidottu värillisellä langalla tai paperisuikaleella. Lehteen käärittyä savuketta tulee polttaa paperiin käärittyä kiihkeämmin, jotta se palaa.


title: Bidi

text: Edulliset bidit ovat pitkään olleet suosittuja Bangladeshissa, Pakistanissa, Afganistanissa, Sri Lankassa, Kambodžassa ja Intiassa, joissa tavallisiin savukkeisiin ei polttajilla ole varaa. Intiassa 800 miljardia bidiä palaa vuosittain. Bidituotanto lienee hyvin tehokas työllistäjä ainakin Intiassa, jossa niiden käärimisellä moni ansaitsee elantonsa.


title: Bidi

text: Bidiä on myös arvosteltu sillä perusteella, että pakkauksen edullinen hinta (1,50–3,50 Yhdysvaltain dollaria) ja maustetut vaihtoehdot (kuten mansikka, suklaa ja mango) toimivat lapsia tehokkaasti houkuttelevina markkinointikeinoina.


title: Bidi

text: Intia on myynyt bidejä Yhdysvaltoihin ja osa amerikkalaisista nuorista käyttäjistä luulee bidejä virheellisesti tupakkaa terveellisemmäksi, koska bidit sisältävät vain 10–20 % tupakkaa. Bidi ei kuitenkaan ole tupakkaa terveellisempi vaihtoehto, sillä bidistä saa savukkeeseen verrattuna kolminkertaisesti nikotiinia ja hiilimonoksidia ja viisinkertaisesti tervaa. Bidin polttajien sydäntaudin ja syövän riski kasvaa ja raskaudet vaarantuvat.


title: Bidi

text: 70 % pakkauksista ei ole varoitustekstejä ja 40 % bideistä ei makseta veroja.


title: THQ

text: THQ oli Yhdysvalloissa Kaliforniassa toiminut peliyhtiö. THQ julkaisi ja kehitti pelejä pelikonsoleille sekä tietokoneille. THQ-nimi tulee sanoista "Toy Headquarters". Yhtiö ei valmistanut leluja enää vuoden 1994 jälkeen, vaan keskittyi vain peleihin.


title: THQ

text: THQ omisti myös suomalaisen Universomon, jonka lakkauttamisesta ilmoitettiin vuonna 2010.


title: THQ

text: Vuonna 2012 yhtiö ilmoitti 239,9 miljoonan dollarin tappioista, joka oli 100 miljoonaa enemmän kuin edeltävänä vuotena.


title: THQ

text: 22. tammikuuta 2013 yhtiön varallisuus huutokaupattiin ja se lopetti toimintansa. THQ:n pelit ja studiot jaettiin usean yhtiön kesken. Relic Entertainment (Company of Heroes, Warhammer-pelit) päätyi Segalle, Volition (Saints Row) Koch Medialle, Homefront Crytekille sekä THQ Montreal ja -peli Ubisoftille. Vielä julkaisemattoman Evolve-pelin osti Take-Two Interactive.


title: THQ

text: THQ:n tavaramerkki päätyi Nordic Games:lle vuonna 2014, joka nimesi itsensä uudelleen THQ Nordiciksi vuonna 2016.


title: Italiankielinen musiikkitermistö

text:
Tällä sivulla on selitetty italiankielisiä musiikin termejä. Italiankielisiä termejä on paljon, luonnollisista syistä – renessanssin ja barokin aikakausilla, jolloin monia näistä käsitteistä käytettiin ensimmäistä kertaa, moni tärkeä säveltäjä oli italialainen.
Laajempi luettelo musiikkitermeistä aakkosjärjestyksessä on artikkelissa luettelo musiikkitermeistä.


title: Maailmannäyttely

text:
Maailmannäyttely on yleismaailmallisia kaupallisia messuja kuvaava nimitys, jota valvoo "Bureau International des Expositions" (BIE). Maailmannäyttelyitä on järjestetty jo toista sataa, ensimmäisen kerran Lontoossa vuonna 1851. Maailmannäyttelyillä on eri teemoja, mutta uudet keksinnöt ovat yleensä etusijalla. Suomessa ei ole toistaiseksi vielä järjestetty maailmannäyttelyitä.
Näyttelyistä käytetään nimityksiä "World's Fair" tai "Expo".


Pikaluistelun sprinttimaailmanmestaruuskilpailut on vuodesta 1970 lähtien joka vuosi järjestetyt pikaluistelun lyhyiden matkojen (500 ja 1 000 metriä) MM-kilpailut. Kilpailut järjestää kansainvälinen luisteluliitto ISU. Virallisesti kilpailut saivat MM-arvon vuonna 1972.


title: Pikaluistelun sprinttimaailmanmestaruuskilpailut

text: Maailmanmestari ratkaistaan luistelemalla kahden päivän aikana 500 ja 1 000 metriä kahdesti, ja kunkin luistelun 500 metrin keskiajat lasketaan yhteen.


title: Uusivuosi

text: Uusivuosi on juhla, jolla juhlistetaan vuoden vaihtumista, kun vanhan vuoden viimeinen päivä (uudenvuodenaatto) vaihtuu uuden vuoden ensimmäiseksi päiväksi (uudenvuodenpäivä). Uuttavuotta juhlitaan ympäri maailmaa eri tavoin. Uuden vuoden alkaessa on tapana muistella menneen vuoden tapahtumia sekä tehdä suunnitelmia alkavan vuoden varalle. "Uusivuosi" yhteen kirjoitettuna tarkoittaa tapahtumaa, jota vietetään viimeisenä päivänä. Erikseen kirjoitettuna "uusi vuosi" viittaa koko seuraavaan vuoteen.


title: Uusivuosi

text: Nykyisessä länsimaisessa ajanlaskussa vuoden viimeinen päivä on 31. joulukuuta ja vuoden ensimmäinen päivä 1. tammikuuta. Uudenvuodenpäivä on Suomessa ja useissa muissa maissa yleinen pyhä- ja vapaapäivä.


title: Uusivuosi

text: Eri maissa vuoden vaihdetta vietetään eri tavoin ja eri aikaan. Elinkeinollisista ja historiallisista syistä vuodenvaihde on ollut eri vuodenaikoina. Muinaisten babylonialaisten vuodenvaihde oli kevätpäiväntasauksena. Heillä oli myös toinen vuodenvaihde syyspäiväntasauksena. Egyptiläiset aloittivat vuoden kesäpäivänseisauksesta. Vuoden ensimmäisen päivän sijoittaminen tammikuun ensimmäiseen päivään on roomalainen käytäntö. Suomessa vuodenvaihde oli vanhastaan syksyllä, kun maataloustyöt oli saatu päätökseen.


title: Uusivuosi

text: Perinteisesti suomalaiset viettivät uutta vuotta kekrinä. Uutenavuotena katsottiin tulevan vuoden enteitä. Aattoiltana saatettiin saunan jälkeen heittää vasta saunan katolle. Vastan asennosta ennustettiin sitten tulevaa. Heiniä saatettiin heittää kattoon. Mitä enemmän olkia jäi katto-orsille, sitä parempaa onnea sen uskottiin tietävän tulevalle vuodelle. Myös säätä ennustettiin uutenavuotena.


title: Uusivuosi

text: Nykyään suomalaisen uudenvuoden juhlaruokiin kuuluvat esimerkiksi nakit ja perunasalaatti. Myös ranskalaisia syödään nakkien lisukkeena. Kun kello lyö kaksitoista, nostetaan maljat ja toivotetaan hyvää uutta vuotta. Uudenvuodenyönä ravintolat ovat täynnä ja järjestetään tansseja. Arvokkaaseen uudenvuoden viettoon kuuluvat ooppera ja teatteri.


title: Uusivuosi

text:
Uudenvuoden perinteeseen kuuluu myös tasavallan presidentin uudenvuodenpuhe. Itävallassa pidetään Wienin filharmonikkojen uudenvuoden konsertti. Musikvereinin Kultaisessa salissa Wienin filharmonikot esittävät Straussin säveltäjäsuvun, ennen kaikkea Johann Strauss nuoremman, musiikkia. Vuodesta 1941 lähtien järjestettyä konserttia seurataan television välityksellä lukuisissa maissa, myös Suomessa.
Uudenvuodenpäivä ei ole virallinen liputuspäivä. Ensi kerran uudenvuodenpäivänä liputettiin vuonna 2000 Suomalaisuuden liiton ja Helsingin yliopiston aloitteesta. Ruotsissa ja Virossa uudenvuodenpäivä on liputuspäivä.


title: Uusivuosi

text: Suomessa uudenvuodenajan sää on Suomen ilmastolle tyypillisesti hyvin vaihtelevaa. Tavanomaisesti uusivuosi vastaanotetaan talvisessa pakkassäässä lounaissaaristoa lukuun ottamatta, mutta toisinaan pakkanen voi paukkua lähes ennätystahtiin, kuten kävi vuodenvaihteessa 2002–2003. Muita melko kylmiä vuodenvaihteita ovat olleet muun muassa 1965–1966, 1981–1982, 1988–1989, 2001–2002 sekä 2009–2010. Toisinaan sää voi myös olla vielä maan etelä- ja keskiosissa syksyisen lauhaakin; tällaisia vuodenvaihteita ovat olleet esimerkiksi 1963–1964, 1971–1972, 1972–1973, 1983–1984, 1991–1992, 1994–1995, 2006–2007, 2007–2008, 2013–2014, 2014–2015 ja 2016–2017. Uudenvuoden ajan lämpöennätys on Oulussa mitattu +6,3 astetta vuodelta 1973, pakkasennätys puolestaan Sallan Naruskajärvellä vuonna 1982 mitattu −43,5 astetta.


title: Uusivuosi

text: Suomessa uuteenvuoteen on kuulunut ilotulitteiden ampuminen. Eniten ilotulitteita ammutaankin uudenvuodenaaton juuri vaihtuessa uudenvuodenpäiväksi. Tapa on peräisin Kiinasta, ja sen alkuperäinen tarkoitus on pahojen henkien karkottaminen. Suomessa ilotulitteita saa ampua vain uudenvuodenaaton ja -päivän välisenä aikana iltakuudesta aamukahteen. Ilotulitteiden myynti alkaa 27. joulukuuta kestäen aina uudenvuodenaattoiltaan kello 17.30 asti. Viime vuosina ilotulitteiden paukuttelu on jo paikoin aloitettu uudenvuodenaaton vastaisena yönä.


title: Uusivuosi

text: Monille eläimille uusivuosi on kova paikka, sillä niitä pelottavat pamaukset ja kirkkaat välähdykset. Ilotulitus saatetaan jättää juhlinnasta pois myös ympäristön säästämisen vuoksi. Ilotulitteista jää maahan hylsyjä, jotka sisältävät jäänteitä myrkyllisistä aineista. Nämä roskat tulisi siivota heti seuraavana päivänä, jotta ne eivät joudu eläinten tai pikkulasten suihin tai jää ympäristön saasteiksi.


title: Uusivuosi

text: Uudenvuodenaattona tai -yönä alkavan vuoden tapahtumia ennustetaan uudenvuodenkenkien valamisella. Tinan valaminen tuli Suomeen Ruotsista ja Keski-Euroopasta. Se oli aluksi säätyläisten perinne, mutta levisi 1800-luvulla kansan keskuuteen, aluksi Länsi-Suomessa. Tinanvalamisen on sanottu vanhoista ennustustavoista kenties parhaiten nykyiseen elämänmenoon sopeutuneeksi. Uudenvuodenkenkiä sanotaan uudenvuodentinoiksi, vaikka useimmissa nykyisin myytävissä uudenvuodentinoissa on todellisuudessa tinaa vain muutama prosentti, loput lyijyä, joka on ihmiselle myrkyllinen raskasmetalli.


title: Uusivuosi

text: Uudenvuodenkengät ostetaan yleensä kaupasta, hevosenkengän muotoisena kappaleena. Kenkä sulatetaan kauhassa joko takan tulessa tai kaupunkiolosuhteissa useimmin liedellä. Sulanut metalli kumotaan kauhasta vedellä täytettyyn ämpäriin. Jäähtyessään vedessä metalli jähmettyy sattumanvaraisesti erimuotoisiksi kappaleiksi. Jähmettynyttä kappaletta katsotaan ja yritetään keksiä, mitä se kuvaisi. Jähmettynyttä kappaletta voi katsoa myös kynttilän tai lampun valossa, jolloin sen varjon muodosta arvaillaan tulevaisuutta. Jos esimerkiksi jähmettymään on tullut koristeellista pitsimäistä osaa, sen kuvitellaan merkitsevän rahan tuloa alkavana vuonna. Tyypillisiä kuvia ovat laivat (voivat merkitä myös matkustusta), henkilöt (tulevat puolisot), talot, eläimet (esimerkiksi tuleva kotieläin) ja niin edelleen.


title: Uusivuosi

text: Uudenvuodentinat ovat ongelmajätettä niiden sisältämän lyijyn takia, ja ellei niitä aiota käyttää uudelleen seuraavana vuonna, ne tulee toimittaa ongelmajätekeräykseen. Jotkut jättävät tinojen valamisen pois juhlinnasta luonnon säästämiseksi. Uutta vuotta voidaan ennustaa myös nostelemalla kahvikuppeja, joiden alle on asetettu ennusmerkkejä.


title: Uusivuosi

text: Euroopan unioni on luokitellut uudenvuoden tinojen sisältämän lyijyn olevan vaarallinen lisääntymisterveydelle, jolloin tinojen myynti Suomessa loppuu maaliskuussa 2018.


title: Uusivuosi

text: Venäjällä uusivuosi on paljolti ottanut kristillisenkin joulun aseman, sillä se on ajankohdaltaan lähempänä läntisen kristikunnan maissa vietettävää joulua kuin venäläis-ortodoksinen joulu – ortodoksiset kirkothan noudattavat Suomen ortodoksista kirkkoa lukuun ottamatta juliaanista kalenteria, joka on parisen viikkoa jäljessä gregoriaanista. Lahjoja jakava Pakkasukko kulkee venäläisellä kolmivaljaksella ja mukanaan hänellä on lapsenlapsensa Lumityttö eli Lumihiutaletyttö. Uudenvuodenyönä Pakkasukko ja Lumityttö tuovat lapsille lahjoja sekä toteuttavat ihmisten salaisia toiveita. Pakkasukko on Joulupukin vanha ystävä. Kotona uutta vuotta juhlittaessa kutsutaan paljon sukulaisia ja ystäviä pitkille juhlaillalliselle. Kuohuvia maljoja kohotetaan tunneittain siitä lähtien, kun uusi vuosi alkaa Venäjän kaukoidässä.


title: Uusivuosi

text: Vanhan kiinalaisen kalenterin mukainen vuodenvaihe on silloin, kun uusikuu sattuu toisen kerran talvipäivänseisauksen jälkeen. Aurinko on tällöin Eläinradalla Vesimiehen merkissä. Länsimaisen kalenterin mukaan kiinalainen uusivuosi sattuu tavallisimmin helmikuuhun, joskus tammikuun lopulle. Vuodet seuraavat toisiaan kuudenkymmenen vuoden jaksoissa. Vuodet nimetään ”taivaallisen rungon” ja ”maallisen oksan” merkkien perusteella.


title: Uusivuosi

text: Roomalaiset alkoivat ennen ajanlaskun alkua viettää uutta vuotta tammikuun ensimmäisenä päivänä, kun aikaisemmin sitä oli vietetty maaliskuussa. Kristityt pyrkivät korvaamaan kalendae-juhlan jouluun liittyvällä paastopäivällä. Myöhemmin päivä nimettiin Jeesuksen ympärileikkaamisen muistopäiväksi ja sittemmin myös Jeesuksen nimipäiväksi. Katolinen kirkko viettää tammikuun ensimmäistä Neitsyt Marian juhlana kun taas luterilaiset ja ortodoksit Kristuksen ympärileikkaamisen muistoksi.


title: Uusivuosi

text: Juutalaisuudessa, kristinuskossa ja islamissa vuosi vaihtuu eri aikoihin. Juutalainen vuosi vaihtuu syyspäiväntasauksen tienoilla. Juutalaisen perimätiedon mukaan maailma luotiin 7. lokakuuta vuonna 3 761 eaa. (juliaanisen kalenterin mukaan). Islamilaisessa kalenterissa ajanlasku aloitettiin 16. heinäkuuta 622. Islamilaisen perimätiedon mukaan profeetta Muhammad pakeni tuona päivänä Medinasta.


title: Uusivuosi

text: Monissa maissa järjestettiin erilaisia juhlia vuosituhannen vaihteessa, kun 1000-luku vaihtui 2000-luvuksi. Myös Suomessa järjestettiin rumpu- ja tanssiesitys sekä Suomen suurin ilotulitusnäytelmä, jonka teki japanilainen Hanabi-ryhmä.


title: Alepa

text: Alepa on S-ryhmään kuuluvan HOK-Elannon vähittäiskauppaketju. Alepalla on Helsingissä 69, Espoossa 17 ja Vantaalla 15 myymälää. Lisäksi Keravalla on kolme myymälää, Nurmijärven Klaukkalassa, Tuusulassa ja Hyvinkäällä myymälöitä on kussakin kaksi sekä Järvenpäässä on yksi myymälä. Yhteensä ketjussa on 111 myymälää. Lisäksi ketjulla on yksi eri tapahtumissa kiertävä konttimyymälä sekä verkkokauppa Alepa Kauppakassi. Muualla Suomessa toimii S-ryhmän vastaavan kokoluokan myymäläketju Sale. Suomen suurin Alepa-pilottimyymälä sijaitsee Kellokoskella, Tuusulassa.


title: Alepa

text: Alepan myymälät sijaitsevat pääosin tiiviisti rakennetulla kaupunkialueella, mutta niitä on myös ABC-asemien yhteydessä minkä lisäksi myös Helsinki-Vantaan lentoasemalla on yksi Alepa.


title: Alepa

text: Alepa-ketjun liikevaihto oli 305 miljoonaa euroa ja henkilökuntaa oli 994 vuonna 2011.


title: Alepa

text: Ensimmäinen Alepa avattiin vuonna 1971 Helsingin Asematunneliin. Alepa toimi ensin tavallisena valintamyymälänä. Vuonna 1977 se muutettiin laatikkomyymäläksi ja alettiin rakentaa Alepa-kauppaketjua.


title: Alepa

text: Alepan nimi tulee liikenimestä Alennushalli Pajunen, joka oli vuoteen 1987 asti Pajusen suvun omistama kauppaliikkeiden ketju. Pajusista tuli yrittäjäsuku, kun Edvard Pajunen vaimoineen perusti 1918 siirtomaatavarakaupan Helsingin Sörnäisiin. Edvard Pajusen toinen liiketoimiala oli yleiset saunat.


title: Alepa

text: Edvard Pajunen evästi poikaansa Aarnoa, Jussi Pajusen (sittemmin Helsingin kaupunginjohtaja) isää: ”Kaupoille voit tehdä mitä tahansa, mutta saunoista älä luovu – ne kannattavat aina.” Jussi Pajusen mukaan saunoista luovuttiin silti lopullisesti 1970–1980-lukujen taitteessa, kun perhe oli asettunut asumaan Kulosaareen.


title: Alepa

text: Edvard Pajusen jälkeen liiketoimintaa veti Aarno Pajunen. Sittemmin yrityksen johtoon nousi Jussi Pajunen. Hänen kaudellaan vuonna 1987 perhe myi 37 myymälän ketjun Oy Ässä-Market Ab:lle, jonka vastuulla oli tuolloin päivittäistavarakauppa HOK:n toimialueella. HOK ryhtyi päivittäistavarakaupan pyörittäjäksi alueellaan jälleen vuoden 1995 alussa, kun se sai Ässä Partners Oy:stä enemmistöomistuksen. Pajusten omistukseen kuitenkin jäi muun muassa kiinteistöjä sekä kodintarvikeketju Teesi. Vuoden 1999 alussa Ässä Partners Oy yhdistettiin HOK:n ravintolatoimintaa hoitaneen Helsinki Ravintolat Oy:n kanssa HOK Liiketoiminta Oy:ksi (vuodesta 2004 HOK-Elanto Liiketoiminta Oy). Samassa yhteydessä HOK:n toimialueen ulkopuolella sijaitsevat Alepa-myymälät myytiin. Karkkilan, Lohjan ja Nummelan Alepat siirtyivät Osuuskauppa Seudulle ja Riihimäen Alepa Osuuskauppa Hämeenmaalle, ja ne muutettiin Sale-ketjun myymälöiksi.


title: Alepa

text: Toukokuussa 2010 Alepa käynnisti yhteistyössä Gastronautin kanssa Kauppakassi-verkkoruokakaupan. Yhteistyötä jatkettiin Digital Foodien kanssa vuotta myöhemmin. Kauppakassi-verkkopalvelussa voi tilata Alepan hinnoin päivittäistavaroita ja saada ne kuljetettuna ilmoittamaansa osoitteeseen samana päivänä. Nykyisellään palvelu kattaa koko pääkaupunkiseudun alueen.


title: Salt Lake City

text: Salt Lake City on kaupunki Ison Suolajärven itärannalla Utahin osavaltiossa Yhdysvalloissa. Se on Utahin pääkaupunki ja asukasluvultaan suurin kaupunki. Kaupungin asukasluku vuonna 2013 oli 191 180 ja suurkaupunkialueen noin 1,1 miljoonaa.


title: Salt Lake City

text: Ennen mormoniasutusta alueella asui tuhansia vuosia intiaaneja: tärkeimpiä heimoja olivat shoshonit, utet ja paiutit.


title: Salt Lake City

text: Kaupungin perusti vuonna 1847 joukko mormoneja kirkon presidentin Brigham Youngin johdolla. Kaupungissa sijaitseekin mormonien Myöhempien Aikojen Pyhien Jeesuksen Kristuksen Kirkon päämaja. Yhdysvaltain kongressi perusti Utahin territorion vuonna 1850. Vuonna 1896 alueesta tuli Yhdysvaltain osavaltio. Brigham Young suunnitteli kaupungin keskukseksi "Temppeliaukion". Salt Laken temppelin rakentaminen aloitettiin 1843 ja saatiin päätökseen 40 vuoden päästä vuonna 1893.


title: Salt Lake City

text: Yhdysvaltain hallituksen ja mormonien välillä oli vuosina 1857–1858 Utahin sodaksi kutsuttu konflikti, jossa ei kuitenkaan käyty yhtään taistelua. Yhdysvaltain hallitus lähetti armeijan kukistamaan ”mormonikapinaa”, jota ei itse asiassa ollut olemassakaan. Kampanja sitoi jopa kolmanneksen maan asevoimista. Mormonit olivat valmiita polttamaan pääkaupunkinsa; kiista kulminoitui huhtikuussa 1858 hallituksen joukkojen marssiin Salt Lake Cityyn, josta mormonit olivat jo paenneet väliaikaisesti vuorille. Konflikti päättyi Brigham Youngin suostuessa sopimukseen Yhdysvaltain presidentti James Buchananin kanssa, vaikka hän kielsi territorion koskaan kapinoineen liittovaltiota vastaan.


title: Salt Lake City

text: Yhdysvaltain sisällissodassa (1861–1865) Salt Lake Cityssä oli kaksi Pohjoisvaltioiden linnoitusta, Camp Floyd ja Fort Douglas. Utahin sodan seurauksena perustettu Camp Floyd suljettiin jo sisällissodan aikana. Fort Douglas säilyi armeijan omistuksessa aina vuoteen 1991 asti, jolloin viimeisetkin tilat luovutettiin Utahin osavaltionyliopistolle.


title: Salt Lake City

text: Vuonna 1999 kaupunkiin iski Utahin historian eniten vahinkoa aiheuttanut tornado, jonka seurauksena yksi ihminen kuoli ja 80 loukkaantui. Tornado aiheutti kaupungissa yli 170 miljoonan dollarin vahingot.


title: Salt Lake City

text: Salt Lake City sijaitsee Salt Laken laakson koillisnurkassa. Kaupungin halki virtaa Jordanjoki, joka laskee Utahjärvestä Isoon suolajärveen. Kaupungin erottaa Isosta Suolajärvestä mutakenttä. Järveltä leviää kaupunkiin ajoittain rikinkatkuisia huuruja, jotka syntyvät, kun eloperäinen aine jää loukkuun painavamman suolaveden alle, hajoaa hapettomassa tilassa ja kuplii pintaan, kun pohjaa möyhitään.


title: Salt Lake City

text: Kaupunki sijaitsee noin 1 300 metrin korkeudessa, ja sen lähistöllä kohoaa yli 3 000 metriä korkeita vuorenhuippuja, joista korkein on Twin Peaks (3 502 m). Alueelle ovat tunnusomaisia myös jyrkkälaitaiset rotkolaaksot.


title: Salt Lake City

text: Ilmasto on vähäsateinen ja kuiva, vuotuinen sademäärä on 419 mm. Kesät ovat kuumia ja kuivia. Heinäkuu on kuumin kuukausi, päivän ylin lämpötila usein 30 asteen vaiheilla. Korkein mitattu lämpötila on ollut +42 °C. Kylmin kuukausi on tammikuu, jolloin on keskimäärin 7 astetta pakkasta. Kaupungin pakkasennätys on −34 °C.


title: Salt Lake City

text:
Kaupungissa on shakkilauta-asemakaava. Kadut ovat melko tarkkaan joko itä–länsi- tai pohjois–etelä-suuntaisia.
Salt Lake City on vaurastunut kaivos- ja rautatietoiminnan ansiosta. Kaupungissa toimii suuria tehtaita ja kaivoksia, Geneva Steel ja Binham Canyon Mine -yhtiöt, sekä öljynjalostamoita.


title: Salt Lake City

text: Salt Lake Cityssä järjestetään vuosittain Sundance Film Festival ja Salt Lake International Jazz Festival. Gallivan Center -kulttuurikeskuksessa on taidetta, jäähalli, aviaario ja amfiteatteri sekä kaupunkilaisten yhteistä oleskelutilaa.


title: Salt Lake City

text: Kaupungissa on kuvattu elokuva "High School Musical" sekä sen jatko-osat "High School Musical 2" ja "".


title: Salt Lake City

text: Nykyisin kaupunki on palveluihin suuntautunut. Kaupungissa on useita palvelualan yrityksiä. Nykyisin palveluja ovat hallinto, kauppa, pankki, energia, yliopisto ja liike-elämän palvelut. LDS Church (mormonikirkko) omistaa ja toimii eri toimialoilla, muun muassa kustannusalalla ja paikallisradio- ja televisiotoiminnassa. Kaupungissa toimivat muun muassa Alpha Graphics, Arctic Circle Restaurants, Kentucky Fried Chicken -yhtiöt. Monet teollisuuspankkien pääkonttorit sijaitsevat Salt Lake Cityssä. Korkean teknologian yrityksiä ovat eBay, Unisys, Siebel, Micron, L-3 Communications ja 3M.


title: Salt Lake City

text: Kaupungissa ilmestyy päivittäin kaksi sanomalehteä: "Salt Lake Tribune" ja "Deseret Morning News". KTVX oli yksi maan varhaisimmista televisiokanavista, se aloitti jo vuonna 1947.


title: Salt Lake City

text: Utahin osavaltionyliopisto ja Salt Lake Community College ovat Salt Lake Cityn oppilaitoksia.


title: Salt Lake City

text: Salt Lake Cityssä sijaitsee Salt Lake Cityn kansainvälinen lentoasema. Kaupungin nelikaistainen moottoritie yhdistää liikenteen valtateihin 215, 15 ja US-89. Utah Transit Authority -liikenneyhtiön 31 kilometriä käsittävä kevytraiteinen junaverkosto TRAX palvelee paikallisliikennettä.


title: Salt Lake City

text: Mormonien Salt Laken temppeli on yksi kaupungin merkittävistä rakennuksista. Se on valmistunut vuonna 1893. Muita merkittäviä rakennuksia: St. Mark's Episcopal Cathedral (valmistunut vuonna 1874), kreikkalaiskatolinen Holy Trinity Cathedral (valmistunut vuonna 1905) ja roomalaiskatolinen Madeleine Cathedral (valmistunut vuonna 1909).


title: Salt Lake City

text: Salt Lake Cityn koripallojoukkue, Utah Jazz, pelaa NBA:ssa Läntisessä konferenssissa, Luoteisessa divisioonassa. Arena football -joukkue Utah Blaze edustaa kaupunkia AFL:ssä. Nämä ovat kaupungin ainoat pääsarjatason ammattilaisjoukkueet. Salt Lake Cityn esikaupunkialueella pelaa vielä jalkapallojoukkue Real Salt Lake MLS-sarjassa.


title: Salt Lake City

text: Jääkiekossa metropolialueen Utah Grizzlies pelaa ECHL:ssä, ja baseballissa Salt Lake Bees pelaa PCL:ssä. Utahista puuttuu amerikkalaisen jalkapallon ammattilaisjoukkue, minkä vuoksi Salt Lake Cityn Utahin osavaltionyliopiston joukkue NCAA:ssa on suosittu. Joukkueen pahin kilpailija on lähikaupungin Provon Brigham Youngin yliopiston joukkue.


title: Salt Lake City

text: Salt Lake Cityssä järjestettiin vuoden 2002 talviolympialaiset. Kaupunki aikoo myös mahdollisesti hakea vuoden 2026 talviolympialaisia.


title: Namco

text: Namco on japanilainen videopeliyhtiö. Yhtiön tunnetuimpia pelejä ovat muun muassa Pac-Man, Pole Position ja Xevious sekä pelisarjat Tekken, Soul Calibur, Tales Of, Time Crisis, Ridge Racer ja Xenosaga.


title: Namco

text: Toukokuussa 2005 Namco ilmoitti fuusioituvan Bandai-leluvalmistajan kanssa. Yhtiön uudeksi nimeksi tuli Namco Bandai Holdings Inc.


title: Namco

text: Masaya Nakamura perusti yhtiön Tokiossa vuonna 1955. Nimi oli tuolloin Nakamura Manufacturing Ltd, jolloin yhtiö valmisti huvipuistolaitteita ja leluja.


title: Namco

text:
1970 luvulla liittyi videopelimarkkinoille "Galaxian" pelillä.
Nimeksi vaihdettiin Namco vuonna 1972.


title: Namco

text: Namcon julkaisemia pelejä:


title: Eidos Interactive

text: Eidos Interactive on peliyhtiö, joka tunnetaan muun muassa peleistä "Hitman", "Tomb Raider", "Commandos", "Deus Ex", "Legacy of Kain", "Fear Effect" ja "".


title: Eidos Interactive

text: Eidos on ollut Square Enixin omistuksessa huhtikuusta 2009.


title: Eidos Interactive

text: Eidos Interactive perustettiin vuonna 1990. Se oli aluksi erikoistunut videopakkaus- ja editointiohjelmiin varsinkin Acorn Archimedes -mikrotietokoneille.


title: Eidos Interactive

text: Yhtiö siirtyi peleihin vuonna 1995 ostaessaan Domark-ohjelmistotalon sekä Core Designin ja U.S. Goldin vuonna 1996.


title: Eidos Interactive

text: Domark tunnettiin muun muassa tuotteista 3D Construction Kit, Championship Manager, Hard Drivin'.


title: Eidos Interactive

text: Core Design tunnettiin muun muassa peleistä Chuck Rock, Curse of Enchantia, Heimdall, Rick Dangerous ja Tomb Raiderin alkuperäisenä kehittäjänä.


title: Mario Puzo

text: Mario Puzo (15. lokakuuta 1920 – 2. heinäkuuta 1999) oli amerikanitalialainen kirjailija, joka tuli tunnetuksi "Kummisetä"-kirjan kirjoittajana.


title: Mario Puzo

text: Puzo syntyi italialaiseen maahanmuuttajaperheeseen New Yorkissa, Yhdysvalloissa. Toisessa maailmansodassa hän palveli Yhdysvaltojen ilmavoimissa Saksassa ja Aasiassa. Sodan jälkeen hän palveli jonkun aikaa Yhdysvaltojen ilmavoimissa Saksassa, siviilinä viestintätehtävissä. Hän opiskeli New Yorkissa kirjallisuutta ja luovaa kirjoittamista, ja julkaisi ensimmäisen kertomuksensa lehdessä vuonna 1950. Vuonna 1955 ilmestyi ensimmäinen romaani. Puzo kuoli sydänhalvaukseen.


title: Mario Puzo

text: Francis Ford Coppola on ohjannut Puzon "Kummisedän" pohjalta kolme elokuvaa vuosina 1972, 1974 ja 1990. Puzo osallistui elokuvien käsikirjoittamiseen Coppolan kanssa.


title: The Works

text: The Works on brittiläisen Queen-yhtyeen 27. helmikuuta 1984 julkaisema albumi. Yhtyeen yhdennentoista studioalbumin nimen keksi rumpali Roger Taylor. Kaikki The Worksin kappaleet olivat myös jonkin singlen A- tai B-puolia . Kappale "Keep Passing The Open Windows" sävellettiin alun perin elokuvaan "The Hotel New Hampshire".


title: The Works

text: Kansainvälisesti suurin hitti oli Taylorin säveltämä ja sanoittama "Radio Ga Ga", joka nousi listan kärkisijoille monissa maissa eri puolilla maailmaa, ja listaykköseksi asti 20 maassa. Kappaleesta tehty musiikkivideo lainaa paljon varhaisesta tieteiselokuvasta Metropolis . Kappaleen nimeksi ajateltiin aluksi antaa "Radio Ca Ca". Nimi muutettiin nykyiseen muotoonsa, koska se kuulosti yhtyeen jäsenten mielestä paremmalta. Radio Ga Gan on esittänyt coverina esimerkiksi Electric Six vuonna 2004. Roger Taylor aloitti Radio Ga Gan säveltämisen Los Angelesissa ajatellen aluksi laittaa sen omalle sooloalbumilleen.


title: The Works

text: Toinen hyvin tunnettu kappale on "I Want to Break Free", jonka sävelsi ja sanoitti basisti John Deacon. Kappaleesta julkaistiin myös musiikkivideo, joka parodioi brittiläistä saippuasarja Coronation Streetiä. MTV kieltäytyi aluksi esittämästä videota. Lisa Stansfield esitti kappaleen Freddie Mercuryn muistokonsertissa vuonna 1992.


title: The Works

text: Vuonna 1991 uudelleenjulkaistu CD-versio sisältää lisäksi kolme bonuskappaletta:


title: The Works

text: Albumi julkaistiin alun perin vinyylilevynä ja c-kasettina 1984 Englannissa ja Yhdysvalloissa. Vuonna 1986 albumi julkaistiin ensimmäisen kerran CD-levynä, ja uudelleen bonuskappaleiden kera Yhdysvalloissa vuonna 1991. Vuosina 1993-1994 albumi julkaistiin Japanissa ja Euroopassa. Vuonna 2001 albumi julkaistiin remasteroituna CD-levynä Japanissa. Remasteroitu versio julkaistiin uudelleen vuonna 2004 Japanissa ja Euroopassa.


title: Opéra lyrique

text: Opéra lyrique'llä tarkoitetaan oopperan muotoa, joka oli erityisen suosittu Ranskassa 1800-luvun jälkipuoliskolla. Tyylisuuntaa määrittäviä seikkoja ovat mm. kerronnan tunteellisuus, yleensä rakkaustarina, pitkät ja suloiset melodiat sekä kevyt koloratuuritaituruus.


title: These Are the Days of Our Lives

text: These Are the Days of Our Lives on Queen-yhtyeen kappale vuoden 1991 "Innuendo"-albumilta. Se julkaistiin myös singlenä 9. joulukuuta 1991. Singlen toisena A-puolena oli uudelleen julkaistu Bohemian Rhapsody. Kappaleen sävellys ja sanoitus on pääosin Roger Taylorin käsialaa.


title: These Are the Days of Our Lives

text: Kappaleeseen tehty musiikkivideo oli viimeinen, jossa esiintyi marraskuussa 1991 kuollut laulaja Freddie Mercury. These Are the Days of Our Lives voitti Brit Awardsin "Vuoden 1991 paras single" -palkinnon.


title: Opéra comique

text: Opéra comique (ranskaa, ""koominen ooppera"") on termi, jolla viitataan ranskalaiseen oopperaan, jossa tarinaa viedään eteenpäin myös pelkällä säestämättömällä puheella, ei siis välttämättä aina resitatiivin tai laulun keinoin. Pariisin ooppera ei aikanaan sallinut puhuttua dialogia, kun taas Paris Opéra-Comique puolestaan piti sitä lähes perusvaatimuksena. "Opéra comiquet" olivat nimestään huolimatta harvoin koomisia, vaikkakin useimmissa oli koomisia sivuhahmoja. Esimerkkinä tästä oopperatyylistä voidaan mainita Georges Bizet'n Carmen.


title: Opera semiseria

text: Opera semiserialla tarkoitetaan opera seriaa, jossa lisänä on koomisia aineksia. Yksi kuuluisimmista esimerkeistä on Domenico Cimarosan Il matrimonio segreto.


title: Opera seria

text: Opera seria, dramma musicale tai dramma per musica on traagissävytteistä tai muuten vain vakavaa oopperaa 1700- ja 1800-luvuilta. Eniten genren syntymiseen ja sen vakiintumiseen vaikutti libretisti Metastasio, jota pidetään myös tyylilajin mestarina. Metastasio kirjoitti uransa aikana 27 librettoa, mutta monet niistä sävellettiin lukuisia kertoja: "Artaserse" peräti yli 80 kertaa.


title: Opera seria

text: Opera serian aikakautena vain koominen opera buffa pystyi suosiossa kilpailemaan sen kanssa. Tyylin oopperat tehtiin lähes aina italiankielisiin librettoihin, vaikka niitä tuotettiin laajalti Italian ulkopuolellakin; Habsburgien Itävallassa, Englannissa, Dresdenissä ja muualla Saksassa, jopa Espanjassa. Vain Ranskalla oli oma, erillinen oopperamusiikin tyylinsä.


title: Opera seria

text: Opera serioissa on lähes poikkeuksetta kolme näytöstä, joissa resitatiivit ja aariat vuorottelevat. Resitatiivit kuljettavat juonta eteenpäin, ja aarioissa joku oopperan hahmoista kuvailee yksinpuheluna näytöksen tapahtumien herättämiä tunteitaan. Ariat olivat yleisesti "da capo" -muotoisia (eli ABA), mutta joissakin aarioissa kertausta saatettiin lyhentää jättämällä pois alkuritornello.


title: Opera seria

text: 1700-luvun puolivälissä monet musiikkivaikuttajat alkoivat arvostella "opera seriaa", jonka katsottiin kangistuneen kaavoihin ja etääntyneen kauaksi Jacopo Perin oopperalle asettamista ihanteista. Vuonna 1755 Francesco Algarotti (1712–1764) julkaisi kirjoituksen "Soggia sopra l'opera in musica" ("Essee oopperasta"), jossa hän totesi että ”musiikki on rapistunut entisestä arvokkuudestaan ... mikä johtuu pahanlaatuisesta intohimosta kaikkea uutta kohtaan”. Algarottista alkaneessa oopperan uudistusliikkeessä vaikutti monia libretistejä, säveltäjiä ja mesenaatteja, mutta liikkeen keulahahmoksi on musiikin historiassa noussut Christoph Willibald Gluck, jonka "Orfeo ed Euridice" ja "Alceste" olivat ensimmäiset uusien ihanteiden mukaisesti sävelletyt oopperat. Gluckin uudistukset eivät kuitenkaan juurtuneet oopperamaailmaan välittömästi, mutta oopperan muotokieli ja librettojen rakenne alkoivat hitaasti muuttua, vaikka vanhan perinteen mukaisia "opera serioita" sävellettiin vielä 1800-luvun alkupuolellakin. Uudistukset herättivät myös aikanaan vastustusta ja Gluckin oopperoista tehtiin monia parodioita.


title: Shelley Winters

text: Shelley Winters (alk. Shelley Schrift, 18. elokuuta 1920 Saint Louis, Illinois, Yhdysvallat – 14. tammikuuta 2006) oli juutalaista syntyperää oleva yhdysvaltalainen näyttelijä, joka palkittiin kahdesti sivuosa-Oscar-palkinnolla.


title: Shelley Winters

text: Winters esiintyi peräti 120 elokuvassa, joista ensimmäinen oli "What a Woman" vuodelta 1943. Hänellä oli parhaan naispääosan Oscar-ehdokkaana elokuvista "Paikka auringossa" ("A Place in the Sun", 1951) ja koomisesta roolistaan elokuvassa "The Poseidon Adventure" vuodelta 1972. Sivuosa-Oscarin hän sai kahdesti: vuoden 1959 elokuvasta "Anne Frankin päiväkirja" ("The Diary of Anne Frank") ja "Kosketus onneen" ("A Patch of Blue", 1966).


title: Shelley Winters

text: Nuorena Wintersiä pidettiin kukoistavana kaunottarena, mutta suurimpien menestystensä aikana hän oli huomattavan ylipainoinen. Sittemmin hän onnistui pudottamaan painoaan. Wintersillä oli lukuisia rooleja myös televisiossa. Hänellä väitetään olleen suhde presidentti John F. Kennedyn isän Joseph Kennedyn kanssa, ja ainakin hän oli läheinen Hollywood-näyttelijä William Holdenin kanssa, josta hän kertoo muistelmissaan.


title: Grand opéra

text:
Grand opéra (ranskaa, suom. "suuri ooppera") on oopperan tyylilaji, joka oli hyvin suosittu varsinkin 1800-luvun puolivälin Pariisissa. Grand opérassa nousivat merkittävään asemaan ulkomusiikilliset asiat: tuotannot olivat suurellisia ja mahtipontisia ja oopperoiden aiheet usein korkealentoisia ja mytologisista hahmoista kertovia. Lajityypin eturivin kannattajia olivat saksalais-ranskalainen säveltäjä Giacomo Meyerbeer ja ranskalainen libretisti Eugène Scribe.
Ilman aksenttimerkkiä käytettynä termillä voidaan nykyään viitata myös mihin tahansa suuren kokoluokan oopperaan, esimerkiksi Verdin "Don Carlosiin".


title: François Duvalier

text: François Duvalier (Papa Doc) (14. huhtikuuta 1907 – 21. huhtikuuta 1971) oli Haitin presidentti vuodesta 1957 ja myöhemmin elinikäinen presidentti (diktaattori) vuodesta 1964.


title: François Duvalier

text: François Duvalier syntyi vuonna 1907 Haitin pääkaupungissa Port-au-Princessa. Hänen isänsä oli opettaja ja äitinsä leipuri. Duvalier’it olivat keskiluokkaisia, minkä ansiosta myös François sai hyvän koulutuksen.


title: François Duvalier

text: François Duvalier kasvoi Yhdysvaltain miehityskaudella. Hän koki monien muiden samaan sukupolveen kuuluneiden haitilaisten tavoin miehityksen kansallisena häpeänä. Hän oli myös raivostunut sotilaiden avoimesta rasismista.


title: François Duvalier

text: Duvalier oli kiinnostunut kirjallisuudesta, kansatieteestä ja politiikasta. Hän oli vuonna 1929 perustamassa haitilaista négritude-aatetta, jonka mukaan haitilaisten pitäisi olla ylpeitä afrikkalaisesta perinnöstään ja taistella rasismia vastaan. Négritude-liikkeessä oli mukana myös mustaihoinen asianajaja, nationalisti ja mystikko Lorimer Denis.


title: François Duvalier

text: Duvalier valmistui 1934 lääkäriksi Haitin yliopistota, missä hän työskentelikin vuoteen 1943 asti. Siellä hän tapasi myös tulevan vaimonsa sairaanhoitaja Simone Ovide Fainen. He menivät naimisiin vuonna 1939.


title: François Duvalier

text: Duvalier oli 1930-luvun lopulla perustamassa Le Groupe des Griots -nimistä kirjailijaryhmään, joka kannatti haitilaisen kulttuurin perusteiksi mustaa nationalismia ja voodoota. Duvalier auttoi myös Jean Price-Marsia perustamaan kansatieteen laitoksen, joka keskittyi tutkimaan ja tekemään tunnetuksi haitilaisia tapoja ja arvoja.


title: François Duvalier

text: Duvalier liittyi 1943 Yhdysvaltain rahoittamaan ohjelmaan, jonka päämääränä oli taistella trooppisia tauteja vastaan. Hän opiskeli sen turvin vuoden Michiganin yliopistossa. Duvalier toimi Haitissa ohjelman koordinaattorina, ja hän todisti gressieriläisellä klinikalla penisiliinin tehon frambesian hoidossa.


title: François Duvalier

text: Vaikka Duvalier olikin taustaltaan katolinen, hän tutki ja alkoi harjoittaa voodoota. Hänestä tuli myöhemmin myös uskonnon pappi, "houngan".


title: François Duvalier

text: Duvalier liitty poliittisen uransa alussa Daniel Fignolén talonpoikaistyöläisten liike -nimiseen puolueeseen. Hänestä tuli sen pääsihteeri ja vuonna 1946 puolueen presidenttiehdokkaan Dumarsais Estimén suojatti.


title: François Duvalier

text: Presidenttinä Estimé valitsi 1946 Duvalier’n kansanterveyslaitoksen johtajaksi. Hän johti 1947–1948 frambesian vastaista kampanjaa. Duvalier nimettiin 1948 työministeriön alivaltiosihteeriksi ja 1949 kansanterveydestä ja työstä vastaavaksi ministeriksi.


title: François Duvalier

text: Duvalier toimi ministerinä 10. toukokuuta 1950 asti, jolloin Paul Magloiren johtama sotilasjuntta syöksi Estimén vallasta. Magloiresta tuli myöhemmin maan presidentti. Duvalier palasi lääkäriksi. Vuosina 1951–1954 hän oli järjestämässä Magloiren vastaista toimintaa. Hän oli vastarintaliikkeessä niin näkyvä hahmo, että hän joutui 1954 piiloutumaan.


title: François Duvalier

text: Magloire vetäytyi joulukuussa 1956, ja Duvalier’n seuraajat olivat mukana useimmissa seuraavan kymmenen kuukauden aikana toimineissa hallituksissa. Duvalier oli jo vuoden 1956 päättänyt pyrkiä presidentiksi. Hän pyrki kampanjassaan kehittämään haitilaisille kansallistunnetta ja esittämään itsensä pitkään taloudellisessa ja poliittisessa vallassa olleen mulattieliitin vastavoimana.


title: François Duvalier

text: Duvalier valittiin presidetiksi syyskuun 1957 vaaleissa. Vaaleja ei voi millään tavalla pitää rehellisinä. Sekä Duvalier että toiseksi tullut Louis Déjoie pyrkivät huijaamaan. Iso osa äänioikeutetuista oli lukutaidottomia, eikä vaaleissa ollut listaa äänioikeutetuista, joten monet äänestivät moneen kertaan.


title: François Duvalier

text: Duvalier’n kannattajat pitivät häntä kouluttautuneena, hyväkäytöksisenä, poliittisesti kunnianhimottomana ja kansainvälisenä miehenä. Duvalier muistettiin myös hänen lääketieteellisestä työstään köyhien parissa ja kansallismielisyydestään. Hän oli eräänlainen isähahmo ja sai sen ansiosta lempinimen ”Papa Doc”.


title: François Duvalier

text: Duvalier vakuutti 22. lokakuuta pitämässään virkaanastujaispuheessaan yhtenäisyyttä, sovintoa ja taloudellista tasa-arvoa. Mutamassa viikossa hän kuitenkin alkoi järjestelmällisesti tuhota vastustajiaan ja keskittämään kaikkea valtaa itselleen.


title: François Duvalier

text: Heinäkuussa 1958 tapahtuneen vallankaappausyrityksen jälkeen Duvalier alkoi järjestää itselleen henkilökohtaista armeijaa. Hän pienensi varsinaisen armeijan kokoa ja perusti omat joukkonsa yhteistyössä pääneuvonantajansa Clément Bardot’n kanssa.


title: François Duvalier

text: Duvalier perusti 1959 nimellä Kansallisen turvallisuuden vapaaehtoiset (Volontaires de la Sécurité Nationale) kulkeneen puolisotilaallisen ryhmittymän. Kansan suussa se tunnettiin nimellä Tonton Macoute. Nimi oli tullut haitilaisen mytologian möröstä, joka kantoi nukkuvia lapsia säkissään. Joukkoja alettiin nopeasti pelätä, sillä ne käyttivät aseenaan väkivaltaa, kidutusta, raiskauksia ja murhia. Pääosa sotilaista ei saanut palkkaa, joten heillä oli myös lupa varastaa tarvitsensa.


title: François Duvalier

text: Duvalier sai 1959 sydänkohtauksen. Bardot toimi toipumisaikana hänen sijaisenaan. Toivuttuaan Duvalier kiihdytti sortotoimiaan ja hänestä tuli entistä vainoharhaisempi. Hän muun muassa pidätytti Bardot’n ja syytti tätä valtansa heikentämisestä. Bardot tapettiin 1963, kun häntä syytettiin vallankaappaussuunnitelmista.


title: François Duvalier

text: Duvalier valittiin 1961 uudelle kuusivuotiselle kaudelle täysin peukaloiduissa vaaleissa. Sata prosenttia annetuista äänistä meni hänelle. Vaalien perusteella hänellä oli omasta mielestään kansan lupa tekojensa toteuttamiseen. Niiden jälkeen väkivalta ja ihmisoikeusrikkomukset kävivät niin suuriksi, että Yhdysvallat ja monet muut valtiot vetivät taloudellisen tukensa Haitilta. Yhdysvaltain palautti tukensa, kun Duvalier lakkautti 1962 diplomaattiset suhteet Fidel Castron Kuubaan ja äänesti Kuuban Amerikan valtioiden järjestöstä erottamisen puolesta.


title: François Duvalier

text:
Duvalier alkoi 1963 siirtyä entistä enemmän kohti itsevaltiutta. Hän julisti itseään Haitin puolijumalallisena ruumiillistumana kehittäen näin henkilökulttian. Duvalier julisti huhtikuussa 1964 itsensä elinikäiseksi presidentiksi.
Katolisella kirkolla oli runsaasti valtaa Haitissa, minkä takia Duvalier pyrki jatkuvasti heikentämään kirkkoa, joskaan ei yhtä väkivaltaisesti kuin muita voimakkaita instituutioita. Vaikka Duvalier oli pidättänyt ja ajanut maanpakoon monia häntä vastustaneita pappeja ja takavarikoinut kirkon ominaisuutta, Vatikaanivaltio teki lokakuussa 1966 hänen kanssaan sopimuksen, joka antoi hänelle luvan kansallistaa kirkko. Duvalier’sta tuli näin käytännössä Haitin kirkon pää.


title: François Duvalier

text: Duvalier kohdisti monet sortotoimistaan oppineisiin, koska hän tiesi heidän pystyvän järjestämään kapinoita. Tämän seurauksena Haitista pakeni paljon keskiluokkaa. Duvalier jopa purki 1969 kansallisen lukutaito-ohjelman, koska pelkäsi, että opettajat levittäisivät hänen vastaistaan propagandaa. Duvalier syöksi näin kansansa entistä pahemmin lukutaidottomiksi.


title: François Duvalier

text: Duvalier’n terveys heikkeni nopeasti 1960- ja 1970-lukujen vaihteessa. Hänen käden lihaksensa surkastuivat niin pahoin, että hänen vaimonsa joutui auttamaan syömisessä. Hän julistikin vuonna 1971 poikansa Jean-Claude Duvalier’n seuraajakseen ja elinikäiseksi presidentiksi. François Duvalier kuoli 64-vuotiaana huhtikuussa 1971.


title: François Duvalier

text: Vuonna 1986, 15 vuotta kuolemansa jälkeen, Duvalier’n ruumiis kaivettiin ylös ja sille suoritettiin niin sanottu kuolemanjälkeinen teloitus.


title: François Duvalier

text: François Duvalier tapasi lääkärinä työskennelessään tulevan vaimonsa sairaanhoitaja Simone Ovide Fainen. He menivät naimisiin 1939 ja saivat kolme neljä lasta, Marie-Denisen, Nicolen, Simonen ja Jean-Clauden. Miehensä valtakaudella Simone Duvalier tuki monia suosikkitahojaan. Jean-Clauden valtakauden alussa Simone vaikutti huomattavasti poikansa politiikkaan.


title: François Duvalier

text: Duvalier'n hallituskautta sävytti korruptio, ja hän pysyi vallassa yksityisarmeijoiden avulla. Noin 30 000 ihmistä surmattiin poliittisista syistä. Yhdysvallat ei puuttunut tilanteeseen, koska katsoi Duvalier'n suojaavan Haitia Kuuban kaltaiselta kommunistiselta vallankumoukselta. Duvalier käytti voodoota eräänä aseenaan pysyäkseen vallassa: hän laillisti pelätytyt voodoo-noitatohtorit. Koko hänen valtakautensa ajan nämä saivat ilmoittaa julkisesti toiminnastaan, muun muassa Port-au-Princen puhelinluettelon keltaisilla sivuilla.


title: Rehabeam

text: Rehabeam oli Juudan kuningas isänsä Salomon jälkeen. Hänen historiallisuudestaan ei ole varmuutta, yhden teorian mukaan hän oli kuninkaana 931 - 913 eaa. Joidenkin uskonnollisten tutkijoiden mukaan, jotka korostavat Raamatussa olevaa ajanlaskua, hänen hallituskautensa alkoi jo niinkin varhain kuin 997 eaa.


title: Rehabeam

text:
Raamatun kertomuksen mukaan kansa nousi kapinaan Rehabeamin ensimmäisenä hallitusvuotena, koska hän ei suostunut keventämään isänsä Salomon kansalle asettamaa "raskasta iestä ja kovaa palvelusta". Tämän ikeen on arveltu liittyvän korkeisiin veroihin tai siihen rinnastettavissa olevaan valtiolle suoritettavaan palkattomaan työhön.
Kun Rehabeam kieltäytyi suostumasta kansan pyyntöön, kymmenen pohjoista heimoa nousi kapinaan Jerobeamin johdolla, ja muodosti Israelin valtion. Rehabeam jäi hallitsemaan eteläistä Juudan valtiota, johon kuuluivat Juudan ja Benjaminin heimot. Rehabeamin jälkeen tuli Juudan kuninkaaksi hänen poikansa Abiam.


title: Rehabeam

text: Rehabeam suomenkielisessä Raamatussa (1933/1938)


title: Ludvig IX (Ranska)

text: Ludvig IX (Pyhä) (25. huhtikuuta 1214 tai 1215 Poissy, Yvelines – 25. elokuuta 1270 Tunisia) oli Ranskan kuningas vuosina 1226–1270. Hän oli yhdeksäs kapetingien suoraan dynastiaan kuulunut monarkki.


title: Ludvig IX (Ranska)

text: Oikeamielisyydestään tunnettu Ludvig IX toimi sovittelijana Euroopan erimielisten hallitsijoiden välillä. Vuonna 1242 hän kukisti Englannin Henrik III:a tukevien ranskalaisaatelisten kapinan. Ludvig IX teki 1200-luvun puolivälissä niin sanotun seitsemännen ristiretken Egyptiin, mutta joutui neljäksi vuodeksi vankeuteen Syyriassa. Vuonna 1270 hän lähti kahdeksannelle ristiretkelle Tunisiaan, mutta kuoli matkalla ruttoon.


title: Ludvig IX (Ranska)

text: Ludvigin henkilöhistoriasta on melkoisen tarkat, joskin varmasti hyvin värittyneet tiedot, sillä tärkein lähde on Jean de Joinvillen kronikka, ja Joinville oli kuninkaan läheinen ystävä ja uskottu. Ludvig IX syntyi Poissyn linnassa, joka oli nuoren ruhtinaallisen avioparin, Ranskan tulevan kuninkaan Ludvig VIII Leijonan ja tulevan kuningatar Blankan suosikkiresidenssi. Toinen kapetingikuningatar Arlesin Constance oli perustanut Poissyn alueelle aikanaan luostarin. De Joinvillen mukaan Ludvigilla oli jo lapsena kaikki pyhimykselle tarpeelliset hyvät ominaisuudet: hän oli vilkas, iloinen ja avoin. Ludvig säilytti luonteensa koko elinaikansa ja inhosi sen pohjalta kaikkea tekopyhää.


title: Ludvig IX (Ranska)

text: Ludvigin lapsuus kului pääsääntöisesti hallitsijaksi valmentautumiseen, jossa äidillä oli tuonaikaiseen tapaan hyvin merkittävä rooli. Tämä korostui pojan alaikäisyyden ja äidin valtionhoitajakauden aikana.


title: Ludvig IX (Ranska)

text: Ludvig IX Pyhän valtaistuimella olon aikana sijaishallitsijaa tarvittiin kolme kertaa. Ensimmäisen kerran ennen hänen täysi-ikäisyyttään ja myöhään tapahtunutta vallanottoaan, muilla kerroilla ristiretkien aikana, jolloin kuningas oli poissa valtakunnasta.


title: Ludvig IX (Ranska)

text: Ludvigista tuli valtaistuimen haltija isänsä Ludvig VIII Leijonan kuoleman johdosta jo 11-vuotiaana vuonna 1226. Kuningatar Blankasta tuli sijaishallitsija Ludvigin alaikäisyyden ajaksi, eli suunnitellusti noin viideksi vuodeksi, sillä 17 vuoden ikää oli yleisesti pidetty kuninkaalle sopivana täysi-ikäisyyden rajana. Olihan Ludvig Pyhän isoisä Filip II Augustus aloittanut oman hallintonsa itsenäisesti jo 15-vuotiaana. Kuningatar Blankan sijaishallituskausi oli ensimmäinen laatuaan Ranskan historiassa, sillä aiemmin eivät nainen ja alaikäinen lapsi olleet maata hallinneet.


title: Ludvig IX (Ranska)

text: Kuningatar Blanka kuitenkin tarttui tarmolla valtakunnan hallintaan ja ensinnäkin huolehti kaikkein tärkeimmästä, uuden kuninkaan vallan virallistamisesta. Reimsin katedraalissa suoritettiin valtakunnan perinteiden mukaisesti kuninkaan voitelu ja siunaus tehtäväänsä 26. marraskuuta 1226. Varsinaiseksi hallitsevaksi monarkiksi Ludvig IX ryhtyi täysi-ikäiseksi julistamisen jälkeen vuonna 1236 eli 22-vuotiaana. Eräänä syynä tähän myöhäiseen vallanottoon pidetään Blankan tiukkaa otetta pojastaan.


title: Ludvig IX (Ranska)

text: Ludvig IX:n osallistuminen kahteen eri ristiretkeen vaati niin ikään sijaishallitsijaa. Seitsemännen ristiretken ja kuninkaan vankeuden aikana sijaishallitsijana toi jälkeen kuningatar Blanka, joka oli koko Ludvig IX:n hallitusajan ollut mukana vallankäytössä. Sijaishallitsijan tehtävää hän jatkoi aina kuolemaansa saakka. Tämän jälkeen Ludvig IX:n veljet hoitivat sijaishallitsijan tehtäviä samoin kuin kahdeksannenkin ristiretken aikana.


title: Ludvig IX (Ranska)

text: Kuningatar Blanka onnistui pitämään valtakunnan suurvasallit rauhallisina ja kurissa Ludvigin alaikäisyyden aikana. Nämä halusivat käyttää hyväkseen kuninkaan alaikäisyyttä ja vähentää siten huippuunsa kasvanutta kapetingien valtaa. Blanka onnistui myös saamaan pysyvän jalansijan Välimerelle Meaux'n sopimuksen myötä. Tämän lisäksi hän käytti taitavasti hyväkseen lastensa avioliittoja.


title: Ludvig IX (Ranska)

text: Perinteiseen tapaan Ranskan kapetingikuninkaiden lasten avioliitot olivat tärkeitä poliittisia ja dynastisia tapahtumia. Eritoten valtaistuimen perijän avioliitot saivat suuren merkityksen. Ludvig avioitui 27. toukokuuta 1234 Provencen Margueriten (1221 – 21. joulukuuta 1295) kanssa. Marguerite oli Provencen ja Forcalquierin kreivin Raumond IV Béreangerin ja Savoien Beatricen tytär. Hänen vanhempi sisarensa Sanchia avioitui Englannin kuninkaan Henrik III:n kanssa ja toinen sisarensa Beatrice puolestaan Ludvig IX:n pikkuveljen Sisilian ja Anjoun Kaarle I:n kanssa.


title: Ludvig IX (Ranska)

text: Nuorella kuningattarella oli vaikeuksia sopeutua elämään avioliittonsa toisena naisena, sillä Blanka säilytti koko elämänsä ajan keskeisen aseman poikansa elämässä. Eritoten tämä korostui valtakunnan asioissa, joista Ludvig piti vaimonsa mahdollisimman kaukana. Tämän tehtävänä olisi kapetingien dynastian mahtavuuden ja jatkumisen takaaminen mahdollisimman runsailla synnytyksillä. Avioliitosta parilla olikin lapset:Ranskan kuninkaaseen liitettiin keskiajalla voimakkaasti käsitys kaikkein kristillisimmästä kuninkaasta. Käsityksen taustalla oli Pyhän ampullin ihmeellisellä voiteella tehty voitelu, joka teki kuninkaasta pappisviran haltijan sekä antoi tälle kyvyn parantaa koskettamalla erinäisiä sairauksia. Ranskaa kutsuttiin myös "kirkon vanhimmaksi tyttäreksi". Tämä voimakkaasti kristillinen perusta toki järkkyi aina silloin tällöin. Ongelmia aiheuttivat tapahtumat Palestiinassa ja yleensä Välimeren itäisissä osissa, joita yritettiin ratkoa ristiretkien avulla, joiden järjestämisestä puhuttiin ensimmäisenä Ranskassa. Tämän lisäksi maan sisällä oli voimakkaita harhaoppisuuden liikkeitä. Eräs näistä, eli Etelä-Ranskassa asuneet albigenssit, oli ollut Ludvig IX:n edeltäjien toimeenpaneminen sisäisten puhdistusten eli ristiretkien kohteita.


title: Ludvig IX (Ranska)

text: Ludvig IX:n onnistui kuitenkin lopettaa albigenssien vihollisuudet vuonna 1240, joihin osittain nivoutui vanha Ludvig VIII:n ja Toulousen herttua Raimondin välinen ristiriita.


title: Ludvig IX (Ranska)

text:
Isoisänsä FIlip II Augustuksen tavoin Ludvig Pyhän vainot kohdistuivat myös juutalaisiin, minkä katsottiin tuohon aikaan olevan "hyvän kristityn" tehtävä. Ludvig Pyhän sanoikin:
Hänen voimakas harhaoppisuuden ja juutalaisuuden vastaisuus oli yksi pääsyistä, jonka vuoksi Ludvig julistettiin pyhimykseksi.


title: Ludvig IX (Ranska)

text: Ludvig osallistui seitsemännelle ja kahdeksannelle ristiretkelle. Seitsemäs ristiretki 1248–1254 päättyi egyptiläisten piiritykseen ja Ludvigin joutumiseen vangiksi. Hänet vapautettiin suuria lunnaita vastaan. Kahdeksas ristiretki 1270 koitui Ludvigille kohtalokkaaksi: hän sairastui ruttoon ja kuoli Tunisiassa. Tosin nykyarvion mukaan kyseessä oli kuitenkin alueella vallinnut punatautiepidemia.


title: Ludvig IX (Ranska)

text: Ranskan valtaistuimelle Ludvigia seurasi hänen poikansa Filip III Rohkea.


title: Ludvig IX (Ranska)

text: Epäonnistuneiden ristiretkien muiston on Ranskan kansallinen historia hyvin helposti korvannut positiivisimmilla seikoilla. Näin on tapahtunut erityisesti Ludvig IX:n kohdalla, sillä hänestä kerrotaan eritoten oikeudenmukaisena ja vähäosaisia suojelevana hallitsijana. Kuuluisa on kertomus, jossa kuningas jakaa oikeutta istuen Vincennesin linnan puistossa olevan tammen siimeksessä. Historiallisesti Ludvig IX:tä voidaan kuitenkin pitää Ranskan valtion järjestäytyneen lainsäädännön luojana, sillä hän antoi lakimiehille tehtäväksi oikeuden jakamisen kuninkaan hovin yhteydessä. Tästä syntyi vähitellen tuolloinen parlamentti. Samalla kehitettiin tästä oikeusistuimesta eräänlainen vetoomusoikeus, johon saatettiin vedota vasallien antamista tuomioista.


title: Ludvig IX (Ranska)

text: Ludvig IX kielsi myös vasallinen väliset yksityiset taistelut. Myös erilaiset oikeuteen liittyvät taistelut kiellettiin vuonna 1260.


title: Ludvig IX (Ranska)

text: Paavi Bonifacius VIII julisti Ludvigin pyhimykseksi 1297, ainoana Ranskan hallitsijoista.


title: Ludvig IX (Ranska)

text: "Katso myös Luettelo Ranskan kuninkaista"


title: Paineilma

text: Paineilma on ylipaineiseksi paineistettua eli kompressoitua ilmaa, jota käytetään muun muassa työkalujen ja koneiden käyttövoimana sekä hengityslaitteissa. Paineistetun kaasun käyttötekniikkaa kutsutaan pneumatiikaksi.


title: Paineilma

text: Tehtaissa on usein kiinteä paineilmaverkko, johon tuotetaan keskitetysti ilmaa kompressoreilla. Myös sairaaloissa on paineilmaverkkoja, ja näissä kohteissa ilman puhtausvaatimukset (kosteus, öljyisyys tai hiukkaset) ovat huomattavasti korkeammat.


title: Paineilma

text: Paineilmaa voidaan tuottaa myös paikallisesti pienillä yksi- tai kolmivaihevirtakompressoreilla yhden tai muutaman koneen tarpeeseen.


title: Paineilma

text: Paineilman tuottamisessa on tyypillisesti kolme vaihetta ennen jakelua:


title: Paineilma

text: Kompressorityyppejä ovat esimerkiksi mäntä- tai ruuvikompressori. Kompressorimallin mukaan sen tuottama paineilma voi olla öljyistä tai ei. Jälkimmäisiä kompressoreita kutsutaan toisinaan "kuiviksi". Suurissa teollisuuskompressoreissa on selvästi erillään oleva ilman kompressointi ja varastointi (kohdat 1 ja 3 edellä), kun taas siirreltävissä yksiköissä on säiliö ja kompressori yhtenä kokonaisuutena. Näissä tyypillisimmät säiliökoot ovat 25, 50 ja 100 litraa. Suuri osa Euroopassa myytävistä pienkompressoreista valmistetaan nykyisin Italiassa.


title: Paineilma

text: Usein juuri ennen käyttökohdetta voi olla toinen puhdistusvaihe sekä paineen lasku käyttökohteelle. Työkaluissa paineilman paine on yleensä alle 10 baaria.


title: Paineilma

text: Paineilman syöttö hyvin pieniin tarpeisiin voi tapahtua siirrettävän säiliön avulla, jossa ilma on varastoitu paineen alaisena.


title: Paineilma

text: Paineilmalaitteiden kytkemiseksi paineilmaverkkoon tai kompressoriin käytetään usein pikaliittimiä, jotka sallivat työkalujen kytkemisen ja irrottamisen ilman työkaluja ja järjestelmän ollessa paineen alaisena.


title: Paineilma

text: Paineilman jälkikäsittelyn tarkoitus on muuttaa sen laatu käyttökohteeseen sopivaksi.


title: Paineilma

text: Jälkikäsittelylaitteistoon kuuluu jälkijäähdytin, öljynerotin, pöly- ja muut suodattimet ja kuivain. Käyttöpaikan jälkikäsittelyyn voidaan lukea vedenerotus, suodatus, paineensäätö ja voitelu. Nämä hoidetaan yleensä erillisellä huoltoyksiköllä.


title: Paineilma

text: Jälkikäsittelylaitteet aiheuttavat painehäviöitä, joten ne on otettava huomioon kompressoria mitoitettaessa.


title: Paineilma

text: Paineilman tuotannossa syntyy sivutuotteena lauhdevettä, joka aiheuttaa korroosiota ja sen myötä epäpuhtauksia järjestelmään ja toimilaitteisiin. Lauhdevettä voidaan poistaa muun muassa vedenerottimilla ja rakenteellisilla yksityiskohdilla, kuten joutsenkauloilla. Kuiva ilma määritellään niin, että sen kastepiste käyttöpaikassa on aina alhaisempi kuin ympäröivän ilman lämpötila.


title: Paineilma

text: Jäähdytyskuivaimella ilman lämpötila lasketaan noin +2 °C:een ja siitä poistetaan lauhdevesi. Tämän jälkeen ilma lämmitetään lämmönvaihtimessa uudelleen normaaliin käyttölämpötilaan. Näin ilman kastepiste saadaan nostettua lähelle +2 °C työpaineen ollessa 7 baaria.


title: Paineilma

text: Alhaisemmissa lämpötiloissa toimittaessa voidaan käyttää esimerkiksi adsorptiokuivausta. Siinä ilma kuljetetaan vettä sitovan adsorptioaineen läpi, joka poistaa suurimman osan sen sisältämästä vesihöyrystä. Yleensä adsorptiokuivaimessa on kaksi kuivauskolonnia, joiden toimintaa jaksotellaan automatiikalla. Tällä tekniikalla päästään jopa -80 °C kastepisteeseen.


title: Paineilma

text: Vaikka sähkökäyttöiset koneet ovat nykyään yleisiä, on paineilmalle edelleen tarvetta. Jopa sähkökoneiden yleisesti valtaamilla alueilla (mm. poraus, hionta, pistosahaus) paineilmakoneet ovat toisinaan parempi ratkaisu. Paineilmakäyttöinen koje kestää paremmin rasitusta äärirajoilleen, toisin kuin sähkömoottorit, joiden käämitys voi ylikuumentua ja palaa. Muttereiden vääntämisessä sähkökäyttöiset kojeet häviävät selvästi paineilmakäyttöisille.


title: Paineilma

text: Puutavaran naulaukseen käytetään monia erilaisia naulaimia kohteen mukaan; runkonaulaimet karkeaan työhön, viimeistely- ja hakasnaulaimet panelointiin ja muihin kevyempiin töihin.


title: Paineilma

text: Maalauksessa paineilma on edelleen huomattavasti parempi vaihtoehto kuin sähkökäyttöiset kojeet. Lisäksi paineilmaa voi käyttää suoraan esimerkiksi renkaiden täyttämiseen ja puhdistukseen.


title: Paineilma

text: Paineilmaa käytetään tehtaissa erilaisiin tarpeisiin suoraan tuotantoprosessissa. Lisäksi suurten kauko-ohjattujen venttiileiden voimanlähteenä on usein paineilma ja toimilaitteena paineilmasylinteri. Paineilmasylintereitä käytetään tuotantokoneissa tuottamaan mekaaninen liike.


title: Paineilma

text: Monilla teollisuuden aloilla paineilma on elinehto, ilman sitä prosessit eivät toimisi. Yleisesti ottaen paineilman käyttö helpottaa monia työsuorituksia, tekee ne kevyemmiksi, nopeammiksi ja turvallisemmiksi. Paineilma on helppokäyttöinen väliaine. Ilmaa on aina saatavilla ja se on melko vaaratonta, siistiä ja sitä voidaan varastoida. Haittapuolina voi olla liian pieni paine (6 - 10 bar), kokoonpuristuvuus ja huono hyötysuhde.


title: Singspiel

text: Singspiel () on saksankielinen musiikkiteatterin tyylilaji, jota voidaan pitää eräänlaisena oopperana tai operettina. Singspielille on tyypillistä resitatiivien korvaaminen puhutulla dialogilla. Mozart kirjoitti Wienissä keisari Joosef II:n tilauksesta singspielin "Ryöstö seraljista" (1782), ja jatkoi tyylilajin parissa oopperoissaan "Der Schauspieldirektor" (1786) ja "Taikahuilu" (1791), vaikka "Taikahuilu" sisältääkin runsaasti vaikutteita myös muista oopperan tyylilajeista.


title: Singspiel

text: Vaikka useimpien singspielien juoni on koominen ja saattaa sisältää taianomaisia ja satumaisia aineksia, ovat useimmat nykyiseen oopperaohjelmistoon jääneet singspielit, kuten Ludwig van Beethovenin "Fidelio" (1805) ja Carl Maria von Weberin "Taika-ampuja" (1821), tyylilajiltaan vakavia.


title: Högnäs

text: Högnäs on kaupunginosa Espoossa. Asuinalue sijaitsee Bodominjärven ja Matalajärven välissä olevalla kannaksella. Maaseutumaisessa kaupunginosassa on omakotitaloasutusta.


title: Högnäs

text: Kaupunginosana Högnäs ulottuu Kehä III:n luoteispuolella Oittaan eteläpuolelta aina Kulloonsillan tuntumaan asti.


title: Högnäs

text: Alue on tunnettu suurista luonnonsuojelulain nojalla rauhoitetuista tammista, joista ainakin yksi on saanut aikaan yleisönosastokeskusteluita paikallislehdissä syystä, että se haluttaisiin kaataa ympäristölleen vaarallisena.


title: Högnäs

text: Bodominjärven ja soistuneen Matalajärven lisäksi alueella on vain vähäisiä pelto-ojia. Bodominjärven etelärannalla on laajahko metsäalue. Högnäsin alueella liikkuu paljon villieläimiä, kuten hirviä, peuroja, rusakoita, kettuja ja supikoiria. Ollaksen pelloilla näkee myös paljon muuttolintuja syksyisin. Matalajärvi on suosittu paikka lintuharrastajien keskuudessa, sillä siellä näkee paljon erilaisia lintuja. Järven rannalla sijaitsee lintutorni, josta voi helposti käydä katsomassa lintuja. Lintutornille pääsee Margretebergin kautta.


title: Högnäs

text: Alueen tienhoitokunta ehdotti vuonna 1980 alueen suomenkieliseksi nimivastineeksi Korkeakannasta, joka olikin yksi valtakunnallisen nimitoimiston 1974 suosittelemista käännösvastineista. Kaupunginhallitus kuitenkin vahvisti 16. helmikuuta 1982 kaupunginosan nimeksi vain ruotsinkielisen nimen Högnäs.


title: Högnäs

text: Espoon sisäinen bussilinja 215A kulkee Högnäsistä Leppävaaraan.


title: Tragédie lyrique

text: Tragédie lyrique tai tragédie en musique () on oopperan ranskalainen alalaji, joka kukoisti 1600-luvun lopusta 1750-luvulle asti. Tärkeimpiä tähän genreen luettavien teosten säveltäjiä olivat Jean-Baptiste Lully ja Jean-Philippe Rameau.


title: Tragédie lyrique

text: Tyylin loi 1670-luvulla Jean-Baptiste Lully loi yhdessä libretistinsä Philippe Quinault'n. Sen leviämistä edisti kuninkaan Lullylle myöntämä yksinoikeus musiikkiteatterin järjestämiseen koko Ranskan alueella. Lullyn säveltämät oopperat alkoivat ranskalaisella alkusoitolla, jonka aikana kuningas saapui teatteriin. Nämä alkusoitot olivat tyyliltään juhlallisia ja koostuivat kahdesta osasta, jotka molemmat kerrattiin. Ensimmäinen osa oli tyypillisesti homofoninen ja hidas, ja siinä käytettiin runsaasti pisteellisiä rytmejä. Toinen osa oli nopeampi ja sisälsi fuugamaista imitaatiota. Lully mukautti italialaisen resitatiivin ranskan kielen rytmiin ja intonaatioon. Resitatiiviosien bassolinja oli yleensä rytmikkäämpi ja melodia laulavampi kuin italialaisissa esikuvissaan. Oopperoiden aaria-osat olivat huomattavasti vähemmän koristeellisia kuin italialaisessa oopperassa ja pyrkivät tukemaan libreton draaman kaarta, eivät esittelemään laulajien teknistä taituruutta. Oopperoiden aiheet olivat tavallisesti peräisin antiikin mytologiasta, ja henkilöhahmot olivat yleviä ja vakavia. Oopperoissa ei juuri ollut komedian aineksia.


title: Anastas Mikojan

text: Anastas Ivanovitš Mikojan (, , 25. marraskuuta 1895 Sanahin, Jelizavetpolin kuvernementti, Venäjän keisarikunta (nyk. Armeniassa) – 21. lokakuuta 1978 Moskova, Neuvostoliitto) oli armenialaissyntyinen neuvostoliittolainen poliitikko.


title: Anastas Mikojan

text: Mikojanin lapsuuskoti oli melko vaatimaton. Hänen isänsä työskenteli puuseppänä, ja äiti kutoi mattoja. Mikojan opiskeli Josif Džugašvilin tapaan Tiflisin pappisseminaarissa. Hän liittyi bolševikkipuolueeseen vuonna 1915 ja oli perustamassa neuvostoja ja sotilasosastoja Kaukasiassa, Bakussa ja Tiflisissä (Tbilisissä) helmikuun vallankumouksen aikana vuonna 1917. Mikojan oli ovelan miehen maineessa, ja hänet tunnettiin Kaukasuksella monella eri nimellä. Armeniassa häntä kutsuttiin ”georgialaiseksi kintoksi”, Georgiassa ”armenialaiseksi fakiiriksi” ja Azerbaidžanissa yksinkertaisella, mutta vähemmän mairittelevalla nimellä ”Juudas”.


title: Anastas Mikojan

text: Lokakuun vallankumouksen aikana hän oli bolševikkien vallankumousjohtajana Kaukasiassa. Mikojan oli Izvestijan toimittajana Bakussa vuonna 1918. Hän oli huomattava henkilö Bakun kommuunissa ja kun Bakun kommuuni murskattiin, hän oli ainoa kahdestakymmenestäkuudesta komissaarista henkiin jäänyt. Tapahtuman jälkeen Mikojan jäi piileskelemään Bakuun.


title: Anastas Mikojan

text: Josif Stalin otti salaisesti yhteyttä Bakussa piileskelevään Mikojaniin. Mikojanin tuli nyt luoda nahkansa, ryhtyä kapitalistiksi ja ottaa yhteyttä Bakun liikemiespiireihin. Tehtävänä oli ostaa öljyä joka toimitettaisiin bolsevikeille. Mikojan maksoi kullalla, ja liikemiehet eivät olleet näkevinään, että öljy meni Vladimir Leninille. Näin Mikojan oli edesauttamassa itsenäisen Azerbaidžanin demokraattisen tasavallan tuhoa.


title: Anastas Mikojan

text: Mikojan valittiin Stalinin avulla kommunistipuolueen keskuskomiteaan vuonna 1923. Leninin kuoleman jälkeisessä valtakamppailussa Mikojan asettui tukemaan Stalinia. Hänet valittiin politbyroohon vuonna 1935. Hän toimi Neuvostoliiton sisä- ja ulkomaakauppaministerinä (1926–1930), kaupallisena kansankomissaarina (1930–1934), elintarviketeollisuuden kansankomissaarina (1934–1938) ja varaulkomaankauppa- ja ulkomaankauppaministerinä (1938–1946).


title: Anastas Mikojan

text: Vuonna 1937 olivat meneillään Stalinin vainot, joiden uhriksi joutui useita vanhoja bolsevikkitovereita. Heidän joukossaan olivat Rykov ja Buharin. Mikojan kehotti miehiä tunnustamaan oikeudenkäynnissä heitä kohtaan esitetyt mielikuvitukselliset syytteet. Buharin suuttui tästä ja totesi että ”…"en ole mikään Zinojev tai Kamenev enkä ryhdy sepittämään valheita itsestäni."” Puhdistusten aikaan Mikojan piti Bolšoi-teatterissa puheen, jossa totesi että ”"Meidän maassamme jokainen työläinen on NKVD:n palveluksessa."” Puolueen jäseniä Mikojan käski ottamaan oppia Nikolai Ježovista, NKVD:n johtajasta. Ježovilla oli Mikojanin mukaan stalinistinen työtapa, jonka lisäksi tämä otti jatkuvasti oppia Stalinilta.


title: Anastas Mikojan

text: Stalinia tukemalla Mikojan paitsi säilytti henkensä myös loi myös loistavan uran Neuvostoliiton johtopaikoilla. Mikojan oli toisen maailmansodan aikana Puolustuskomitean jäsen vuosina 1942–1945. Hän toimi sodankin jälkeen useaan otteeseen ministerinä: Neuvostoliiton pääministerinä (1946–1953), ulkomaankauppaministerinä (1946–1949), sisä- ja ulkomaankauppaministerinä (1953) ja liikenneministerinä (1953–1955).


title: Anastas Mikojan

text: Toimiessaan varaulkomaankauppaministerinä vuonna 1946, Mikojan sai ensikosketuksen suomalaisiin .Hänestä tuli henkilö joka allekirjoittaisi suomalaisten kanssa tehdyt sotakorvaus- ja kauppasopimukset. Hänen mielipiteensä Suomen kaupasta vaikuttivat aina 1960-luvulle asti. Yleisesti Mikojanin asenne Suomea kohtaan oli hyvinkin kriittinen ja hän pyrki eristämään Suomen lännestä. Hänen tavoitteenaan oli sitoa Suomi taloudellisesti Neuvostoliittoon.


title: Anastas Mikojan

text: Vuoden 1952 aikana Stalin alkoi suhtautua epäluuloisesti moniin vanhoihin työtovereihinsa. Myös Molotov ja Mikojan joutuivat hänen epäluulojensa kohteiksi. Lokakuussa 1952 Stalin kutsui koolle kommunistisen puolueen 19. edustajainkokouksen, ensimmäisen kolmeentoista vuoteen. Tämän jälkeen pidettiin vielä keskuskomitean täysistunto, jossa tuolloin jo heikkokuntoiselta vaikuttanut Stalin piti pitkän puheen ilman muistiinpanoja. Puheen sisältö herätti kuulijoissaan kauhua. Stalin totesi tulleensa vanhaksi ja että kohta muut saavat jatkaa hänen työtään. Sitä ennen hän halusi puuttua eräiden tovereiden käytökseen. Puolueessa esiintyi Stalinin mukaan pelkuruutta ja tappiomielialan lietsontaa. Ensiksi kommentoitiin ilkeämielisesti Molotovia ja kun Stalin kääntyi Mikojanin puoleen, hän muuttui entistäkin hyökkäävämmäksi ja karkeasanaisemmaksi. Tämän jälkeen Stalin pyysi eroa tehtävistään, mutta puoluetoverit vaativat häntä jatkamaan.


title: Anastas Mikojan

text: Pian tämän jälkeen Neuvostoliitossa pidettiin uudet vaalit ja Stalin nimitti uuden politbyroon, jonka nimeksi muutettiin puhemiehistö. Mikojania ei siihen enää kutsuttu, ja Stalinin menettelytavat tunteneet puoluetoverit alkoivat pitää häntä jo kuolleena.


title: Anastas Mikojan

text: Stalin kuoli 5. maaliskuuta 1953. Hän oli saanut sairauskohtauksen jo maaliskuun ensimmäisenä päivänä. Datsan vieraskirjan mukaan Mikojan on ollut siellä vierailulla muiden puoluetovereiden kanssa 2. maaliskuuta. Mistä toverit ovat silloin neuvotelleet ja ovatko he jotenkin jouduttaneet johtajansa kuolemaa, on arvoitus.Puhemiehistöstä syrjäytetty Mikojan säilytti henkensä todennäköisesti vain siksi, että Stalin kuoli ensin.


title: Anastas Mikojan

text: Vuonna 1954 Mikojan vieraili syntymämaassaan Armeniassa. Siellä hän rohkaisi armenialaisia julkaisemaan stalinistisen vainon kohteeksi joutuneiden kirjailijoiden, kuten Raffin ja Yeghishe Charetsin teoksia.


title: Anastas Mikojan

text: Mikojanin puhe helmikuussa 1956 kommunistipuolueen 20. puoluekokouksessa oli merkittävä tapahtuma hänen arvostellessaan Stalinia rikoksista. Mikojan syytti Stalinia virhearvioinneista kapitalistisen maiden talouskehityksestä toisen maailmansodan jälkeen. Hän myös syytti Stalinia viattomien ihmisten surmaamisesta ja vaati surmattujen ihmisten kunnian palauttamista.


title: Anastas Mikojan

text: Samana vuonna Mikojan lähetettiin Unkariin. Hänen tehtävänään oli tutkia Unkarin kansannousun aiheuttamaa tilannetta. Omana mielipiteenään hän totesi neuvostojohdolle, että kansannousuun ei saa puuttua. Hänen mukaansa kansannousun tukahduttaminen pilaisi Neuvostoliiton maineen maailmalla. Mikojanin mielipidettä ei otettu huomioon ja neuvostojoukot lähetettiin kukistamaan kansannousu.


title: Anastas Mikojan

text: Mikojan vetäytyi politiikasta 23. puoluekokouksen jälkeen vuonna 1966. Tämä tekee hänestä yhden harvoista vanhoista bolsevikeista, joka pääsi viettämään eläkepäiviään. Monen osaksi tuli menettää henkensä Stalinin puhdistuksissa.


title: Anastas Mikojan

text: Anastas Mikojanin veli Artjom Mikojan oli kuuluisa lentokonesuunnittelija, jonka suunnittelutoimisto kehitti MiG-hävittäjälentokoneet. Mikojanin on sanottu käyttäytyneen aina herrasmiesmäisesti ja olleen ylpeä armenialaisuudestaan. Hän totesi että ”"Minä en ole venäläinen. Stalinkaan ei ole venäläinen."”


title: Mikojan

text: Mikojan on armenialaislähtöinen sukunimi, jota käyttävät mm. seuraavat henkilöt:


title: Paavoharju

text: Paavoharju oli kokeellista ja sävykästä ambient-, virsi-, iskelmä- ja lo-fi-musiikkia tekevä suomalainen yhtye, jonka jäsenet ovat pääasiassa Savonlinnasta. Yhtyeen taustalla toimivat veljekset Lauri ja Olli Ainala, Toni Kähkönen sekä laulaja Jenni Koivistoinen. Miehistöön kuuluu myös välillä trubaduurina ja lauluntekijänä tunnettu Joose Keskitalo. Vuonna 2013 rap-artisti Paperi T liittyi yhtyeeseen.


title: Paavoharju

text: Paavoharjun ensimmäinen, elokuussa 2005 ilmestynyt pitkäsoitto "Yhä hämärää" keräsi hyviä arvioita niin Suomessa kuin ulkomailla. Paavoharjulla on myös varhaisempaa, julkaisematonta tuotantoa, kuten EP "Maxi ranskikset". Vaikka suosio onkin pääasiassa rajoittunut pieniin piireihin, on yhtye saanut ihailijoita myös laajalti tunnetuista artisteista, kuten The Ark -yhtyeen keulakuvasta Ola Salosta, kirjailija/toimittaja Neil Straussista sekä lukuisten alteregojen takaa toimivasta J. G. Thirlwellistä.


title: Paavoharju

text: Vuoden 2010 lopulla Fonal Records ja Helmi levyt julkaisivat Lauri Ainalan tuottaman Savonlinna-aiheisen DVD:n "Unien Savonlinna". 52 minuutin mittaisen kokeellisen dokumenttielokuvan lisäksi DVD sisältää musiikkivideoita ja livepätkiä vierailevilta ohjaajilta.


title: Paavoharju

text: Paavoharju esiintyi Roskilde Festivalilla 4. heinäkuuta 2009.


title: Zarzuela

text: Zarzuela (IPA /θarθ'wela/) on espanjalaista lyyristä oopperaa. Nimi tulee espanjan sanasta "zarza", joka tarkoittaa karhunvatukkaa – tämä nimi juontaa juurensa Palacio de la Zarzuelaan, Espanjan kuninkaallisten asuinpaikkaan, jonka pihalla kasvoi karhunvatukkaa. Musiikkityyli syntyi juuri palatsin teatterissa 1600-luvulla.


title: Zarzuela

text: Zarzuelaa on kaksi toisistaan eroavaa tyyliä:Zarzuelalla (myös nimellä zarzuelta) on myös merkittävä osa Filippiinien musiikkikulttuurissa. Espanjalaiset valloittajat toivat mukanaan tämän musiikin ja se levisi nopeasti alkuperäisten asukkaiden keskusteen.


title: Saarbrücken

text: Saarbrücken on Saarlandin osavaltion pääkaupunki lounaisessa Saksassa Saar-joen varrella lähellä Ranskan rajaa. Vuoden 2011 väestönlaskennassa siellä oli 175 853 asukasta,


title: Saarbrücken

text: Saarbrückenin lähistöllä on ollut roomalaisten ja kelttien asutuksia, mutta kaupungin nimi tulee frankkien linnasta Sarrabrucca, joka puolestaan sai nimensä roomalaisaikaisesta sillasta. Se sai kaupunkioikeudet 1323. Ranskalaiset valloittivat sen vuonna 1793 ja preussilaiset 1815. Vuonna 1919 siitä tuli Saarin alueen pääkaupunki.


title: Saarbrücken

text: Saarbrücken on Saarin hiilikaivosalueen teollisuus- ja kulttuurikeskus, ja raide- ja maantieliikenteen risteyspaikka. Kaupungissa on yliopisto ja modernin taiteen museo. Taloudellisesti mitattuna kaupunki lukeutuu kuitenkin Länsi-Saksan köyhimpiin.


title: Saarbrücken

text: Saarbrückenissä vuoden lämpimin kuukausi on elokuu, jolloin keskimääräinen ylin lämpötila on 23,0 °C, mutta heinäkuu on lähes yhtä lämmin. Keskimääräinen alin lämpötila on pakkasen puolella joulu-, tammi- ja helmikuussa. Sadetta saadaan melko tasaisesti ympäri vuoden vähintään 55 mm kuukaudessa, eniten joulukuussa (93 mm).


title: Saarbrücken

text: Saarbrücken oli maailmansotien jälkeisinä aikoina Saarlandin hallintokaupunkina ensin Kansainliiton alaisena Ranskan valvonnassa 1919–1935 ja sitten 1945–1957 toisen maailmansodan jälkeen.


title: Metyylisulfonyylimetaani

text: Dimetyylisulfoni eli metyylisulfonyylimetaani on orgaaninen yhdiste, jonka rakennekaava (CH)SO. Aine tunnetaan yleisesti lyhenteellä MSM, ja se on kasveissa, eläimissä sekä ihmisessä luontaisesti vähäisissä määrin esiintyvä yhdiste, jota luontaistuotevalmisteissa kutsutaan myös orgaaniseksi rikiksi. Ravintolisänä MSM:ää markkinoidaan esimerkiksi nivelvaivojen ja jäykkien lihaksien hoitoon. Näyttö MSM:n hyödyllisyydestä terveyden edistäjänä on kuitenkin ristiriitaista, ja aineen vaikutuksista julkaistu tutkimusmateriaali on vähäistä.


title: Metyylisulfonyylimetaani

text: Metyylisulfonyylimetaani on aikaisemmin luontaistuotteena käytetyn dimetyylisulfoksidin (DMSO) aineenvaihduntatuote. MSM valmistetaan yleensä teollisesti dimetyylisulfoksidista, eikä sitä voi pitää luonnontuotteena.


title: Adele Stevens

text: Adele Stevens (s. 29. heinäkuuta 1969 Yorkshire) on brittiläinen pornonäyttelijä. Hän toimii myös mallina.


title: Koromandelineebenpuu

text: Koromandelineebenpuu ("Diospyros melanoxylon") () on eebenpuiden ("Diospyros") sukuun kuuluva kasvi. Sen lehtiä käytetään Intiassa laajalti bidi-savukkeiden käärimiseen.


title: Koromandelineebenpuu

text: Puu voi kasvaa 25 metriä korkeaksi. Sen lehdet kasvavat 30 cm pitkiksi. Kukat ovat ruusunpunaisia, erikseen hede- ja emikukintoina. Hedelmät ovat oliivinvihreitä palloja, halkaisijaltaan 3–4 cm.


title: MSM

text: MSM voi tarkoittaa ainakin seuraavia asioita:


title: Kk

text: Kk tarkoittaa seuraavia:


title: Yhteydetön kieli

text: Yhteydetön eli kontekstiton kieli on formaali kieli, jonka tunnistaa jokin pinoautomaatti. Yhteydettömän kielen tuottaa jokin yhteydetön kielioppi.


title: Yhteydetön kieli

text: Yhteydettömillä kielillä on paljon sovelluksia ohjelmointikielissä; esimerkiksi useimmat aritmeettiset lausekkeet voidaan tuottaa yhteydettömillä kieliopeilla.


title: Yhteydetön kieli

text: Esimerkki yhteydettömästä kielestä on formula_1 eli kieli, joka sisältää kaikki sellaiset merkkijonot, joissa on ensin tietty määrä merkkejä a ja sen jälkeen saman verran merkkejä b. L:n tuottaa kielioppi formula_2, ja sen hyväksyy pinoautomaatti formula_3 jossa formula_4 on määritelty seuraavasti::


title: Steve Davis

text: Steve Davis, "OBE", (s. 22. elokuuta 1957) on englantilainen entinen snookerpelaaja, joka on voittanut lajinsa maailmanmestaruuden kuudesti 1980-luvulla. Davisia pidetään yleisesti yhtenä kaikkien aikojen parhaista pelaajista ja hän on vuonna 2010 ottanut osaa jo peräti 30 kertaa maailmanmestaruuskisoihin .


title: Steve Davis

text: Steve Davis aloitti ammattilaisuransa vuonna 1978 ja voitti maailmanmestaruutensa vuosina 1981, 1983, 1984, 1987, 1988 ja 1989. Vaikkei Davis ole enää 1980-luvun jälkeen voittanut suurta määrää arvoturnauksia, pystyy hän edelleen kiusaamaan kovimpiakin pelaajia. Siitä hyvänä esimerkkinä Davisin finaalipaikka vuoden 2005 "Travis Perkins UK Championship" -turnauksessa . Lisäksi Davis on suosittu muiden pelaajien ja katsojien keskuudessa ja urallaan hän on tehnyt yli 350 sadan pisteen ylittävää lyöntisarjaa ammattilaisturnauksissa . Yksi näistä suurista lyöntisarjoista on myös lajin ennätys, sillä Davis teki vuonna 1982 ensimmäisen kerran suorassa televisiolähetyksessä täydellisen 147 pisteen lyöntisarjan eli "maksimibreikin".


title: Steve Davis

text: Steve Davis on siinä mielessä yksi poikkeuksellisista pelaajista, että hän ei amatööriuransa aikana saavuttanut suuria turnausvoittoja, toisin kuin monet muut ammattilaiset. Davis aloitti snookerin pelaamisen 12-vuotiaana. Davisin "löysi" Liikemies Barry Hearn, joka näki hänen pelaavan romfordilaisella klubilla. Hearn näki Davisissa potentiaalista huippupelaajan ainesta ja hän järjesti ammattilaisia pelaamaan Davisia vastaan, jolloin Davis kehittyi pelitaidoissaan huomattavasti. Vuonna 1978 Davis voitti "Pontins Open" -turnauksen ennen siirtymistään ammattilaisten pariin. Menestystä ei tullut välittömästi, mutta 1980-luku oli Davisin osalta uskomaton.


title: Steve Davis

text: Eurosportin tv-haastattelussa vuonna 2008 Davis kertoi uransa alkupuolella liittyneensä ammattilaiskiertueelle tullakseen paremmaksi pelaajaksi. Hän ei ollut tuolloin lainkaan niin varma, että hän saavuttaisi niin paljon menestystä, kuin hän lopulta saavutti.


title: Steve Davis

text: Steve Davis aloitti ammattilaisena vuonna 1978, mutta vasta 1980-luvun puolella hän tuli kunnolla tunnetuksi, huomatuksi ja lopulta todella arvostetuksi pelaajaksi.


title: Steve Davis

text: Ensimmäiset viitteet Davisin todellisesta lahjakkuudesta tulivat esille vuoden 1980 maailmanmestaruuskisoissa kun hän pelasi itsensä "puolivälieriin" saakka voittaen tuohon aikaan pelaajana arvostetun, ja nykypäivänä hongkongilaisen Marco Fun valmentajana toimivan, hallitsevan mestarin Terry Griffithsin edellisellä kierroksella. Samana vuonna hän onnistui voittamaan kauden toisen pääturnauksen "UK Championshipin". Tästä alkoi Davisin todellinen nousu. Hän voitti useita turnauksia ja dominoi pöytiä seuraavan 18 kuukauden ajan.


title: Steve Davis

text: Vuonna 1981 Davis voitti ensimmäisen maailmanmestaruutensa ollen vedonlyöjien suosikki siitä huolimatta, että hänet oli turnauksessa sijoitettu vasta 13:nneksi. Davis oli vuoden tauon jälkeen 1983–1989 seitsemän kertaa peräkkäisinä vuosina finaalissa voittaen sen yhteensä kuusi kertaa. Näin hän ylsi samaan mihin Ray Reardon oli yltänyt 1970-luvulla, ja uusi tähti oli syntynyt. Vuoden 1982 "Lada Classic" -turnauksessa Davis teki pelin historian ensimmäisen televisioidun "maksimibreikin".


title: Steve Davis

text: Toiseksi arvostetuin perinteinen turnaus "UK Championship" oli 1980-luvulla myös Davisin hallussa, sillä hän voitti sen kaiken kaikkiaan kuusi kertaa ja oli seitsemän kertaa finaalissa vuosina 1980–1987.


title: Steve Davis

text: Läpi 1980-luvun Davis voitti yli 50 ammattilaisturnausta rikkoen ennätyksiä toisen perään. Vuosikymmenen loppuun mennessä Davis oli historian ensimmäinen snookeria pelaamalla tienannut miljonääri. Pääkiertueen turnausten lisäksi Davis saavutti neljä kertaa peräkkäin "Premier League"-kutsuturnauksen voiton vuosina 1987-1990.


title: Steve Davis

text: Davis voitti viimeisen kerran maailman ykköspelaajana vuoden 1989 "Grand Prix"-turnauksen. Tämä jälkeen esiin astui todella nuori, uusi skotlantilainen lahjakkuus Stephen Hendry, joka hallitsi snooker-pöytiä läpi koko 1990-luvun tuoden peliin huomattavasti enemmän aggressiivisuutta.


title: Steve Davis

text: Steve Davis ei kuitenkaan lopettanut turnausten voittamista täysin, vaikka voittoja ei 1980-luvun tavoin tullutkaan. Davis pysytteli 16 parhaan pelaajan joukossa ja onnistui vielä vuosina 1994 ja 1995 voittamaan kaksi kertaa peräkkäisinä vuosina "Welsh Open" -turnauksen. Kaiken kaikkiaan Davis voitti vielä 1990-luvullakin 16 ammattilaisturnausta, mikä on loistava suoritus sekin, vaikka silloinen ykköspelaaja Hendry tekikin tuhojaan, ja 1990-luvun muut lahjakkaat nuoret nousijat kuten trio Ronnie O'Sullivan, John Higgins ja Mark Williams tulivat ammattilaiskuvioihin mukaan.


title: Steve Davis

text: Davis on vielä yli 40-vuotiaanakin osoittanut uskomatonta kykyä taistella ranking-sijoituksista nuorten suurlahjakkuuksien mukana. Hän on haastanut pelaajat kuten Hendry, O'Sullivan, Higgins, Williams, Ken Doherty, Shaun Murphy, Stephen Maguire, Neil Robertson sekä Ding Junhui. Osoituksena tästä hän saavutti sadannen finaalipaikkansa vuoden 2005 "UK Championship" -turnauksessa saaden vastustajakseen nuoren kiinalaisen Dingin, joka voitti finaalin erin 10–6. Tie finaaliin oli vakuuttava, sillä hän kaatoi matkalla finaaliin Hendryn ja edellisen vuoden voittajan Maguiren. Vielä 2000-luvulla Davisin paras ranking-sijoitus on ollut 11. Tavoitteekseen hän asetti olevansa 16 parhaan joukossa täyttäessään 50 vuotta ja kaudelle 2007–2008 hänen sijoituksensa on 15, joten tavoite tuli täytetyksi.


title: Steve Davis

text: Kaudella 2007–2008 Davis ei pystynyt haastamaan nuorempiaan enää niin, että olisi säilyttänyt paikkansa 16 parhaan joukossa ranking-listalla. Davis on kuitenkin haastattelussa sanonut jatkavansa yhä pelaamista, vaikka joutuikin Kaudella 2008–2009 pelaamaan ennen jokaista turnausta yhden karsintakierroksen .


title: Steve Davis

text: Kaudella 2008–2009 esiintyi kauden alkupuoliskolla karsintoihin joutumisestaan huolimatta kahdesti ranking-turnauksen neljännesfinaalissa "London Royal Watches Grand Prix" sekä "Shanghai Masters" -turnauksissa, osoittaen näin, että vanhatkin vielä pärjäävät. Kauden aloittivat vahvasti myös konkarit Jimmy White sekä eritoten Dave Harold, joka saavutti 14 vuoden taon jälkeen finaalipaikan "Northern Ireland Trophy" -turnauksessa.


title: Steve Davis

text: Davis on pelaajien ja katsojien keskuudessa erittäin suosittu persoona. Joissakin turnauksissa hän on ollut myös palkintojenjakotilaisuudessa juontajana ja haastattelijana. Davisin on sanottu olevan yksi kolmesta kaikkien aikojen parhaasta snooker-pelaajasta. Hänet tunnetaan myös lempinimellä "The Nugget". Hän on myös urallaan tehnyt yli 300 sadan pisteen ylittävää lyöntisarjaa ammattilaisturnaustasolla, mikä oikeuttaa kaikkien aikojen listalla sijan 4.Steve Davis vieraili Suomen Turussa "Sports Club Turku" -nimisessä biljardibaarissa keväällä 2009. Hän pelasi tuolloin näytösottelun moninkertaista suomenmestaria Ville Pasasta vastaan. Pasanen voitti ottelun erin 4–2, mutta Davis pelasi lainakepillä ja -vaatteilla, koska hänen matkatavarat olivat hukassa Helsinki-Vantaan lentoasemalla. Näytösottelun jälkeen Davis esitteli "trickshotejaan". Tapahtuman järjesti Jyri Virtanen, joka myös omistaa ko. biljardibaarin Turun keskustassa.


title: Steve Davis

text: Steve Davis on ilmoittanut harrastavansa shakkia ja pokeria . Hän on myös pelannut ammattilaistason pool-biljardia.


title: Artjom Mikojan

text: Artjom Ivanovitš Mikojan (, ; 5. elokuuta 1905 Sanahin, Armenia – 9. joulukuuta 1970 Moskova) oli neuvostoliittolainen, armenialaissyntyinen lentokonesuunnittelija, joka yhdessä Mihail Gurevitšin kanssa suunnitteli kuuluisat MiG-hävittäjät.


title: Artjom Mikojan

text: Mikojan kävi keskikoulua vastaavan koulun. Sen jälkeen hän meni Donin Rostoviin tehtaalle koneistajaksi, liittyi 1925 NKP:hen ja työskenteli sitten Moskovassa Dynamo-nimisessä tehtaassa. Suoritettuaan asepalvelukseen hän pääsi opiskelemaan Žukovskin ilmavoimien akatemiaan. Siellä hän suunnitteli ensimmäisen lentokoneensa ja valmistui 1937 insinööriksi. Hän työskenteli Polikarpovin suunnittelutoimistossa.


title: Artjom Mikojan

text: Mikojan nimitettiin vuonna 1939 Moskovaan perustetun lentokonesuunnittelutoimiston johtajaksi. Yhdessä Gurevitšin kanssa hän loi siitä Mikojan-Gurevitš-suunnittelutoimiston. Maaliskuussa 1942 se nimettiin seuraavilla nimillä: OKB MiG ("Osoboje Konstruktorskoje Bjuro MiG"), ANPK MiG ("Aviatsionni nautšno-proizvodstvenni kompleks") ja OKO MiG.


title: Artjom Mikojan

text: Toinen maailmansota osoitti, ettei MiG-1-hävittäjä ollut kovin hyvä. Sen pohjalta kehitetty MiG-3 oli paljon parempi ja sitä käytettiin Neuvostoliiton ilmavoimissa suurina määrinä. MiG-5, 7 ja MiG-8 olivat lähinnä koekoneita.


title: Artjom Mikojan

text: Toisen maailmansodan jälkeen Neuvostoliitossa tehtiin versiota saksalaisten kehittämistä suihkukoneista, samoin kuin tehtiin samaan aikaan ainakin Ranskassa, Englannissa ja Ruotsissa. Ensimmäinen sarjatuotantokone oli MiG-9 vuonna 1946. I-270-prototyyppi perustui saksalaiseen hahmotelmaan ja käytti brittiläistä suihkumoottoria - siitä tuli etenkin Korean sodassa menestyksellinen MiG-15. Sen suorituskyky oli erinomainen ja yli 18 000 konetta valmistettiin. Vuodesta 1952 alkaen Mikojan kehitti koneeseen sopivan ohjuksen.


title: Artjom Mikojan

text: Mikojan oli suunnittelutoimiston johdossa, kun se suunnitteli useita maailmanennätyksiä saavuttaneen ja suuria määriä valmistetun MiG-21-hävittäjän. Hän opetti Moskovan ilmailuinstituutissa.


title: Artjom Mikojan

text: Hän sai kahdesti Neuvostoliiton korkeimman siviilikunniamerkin, Sosialistisen työn sankarin arvonimen. Leninin kunniamerkki ja Stalin-palkinto kumpikin myönnettiin hänelle kuudesti.


title: Artjom Mikojan

text: Artjom Mikojanin isoveli Anastas Mikojan oli korkea-arvoinen neuvostopoliitikko 1950- ja 1960-luvuilla.


title: Artjom Mikojan

text: Mikojanin kuoltua suunnittelutoimiston nimi muuttui muotoon "Mikojan", mutta koneiden tyyppi säilyi MiGinä.


title: Putte Possu

text: Putte Possu (myös Putte Änkkänen, ) on piirroshahmo, joka on esiintynyt Looney Tunes ja Merrie Melodies -animaatioissa sekä sarjakuvissa.


title: Putte Possu

text: Bob Clampett suunnitteli Puten hahmon, jonka ensiesiintyminen tapahtui lyhytanimaatiossa "I Haven't Got a Hat" 2. maaliskuuta 1935. Siinä Putte oli ylipainoinen lapsi ja hänen äänensä teki Joe Dougherty. Kesti muutaman vuoden ennen kuin Putte aikuistui ja sai piirretyissä Mel Blancin äänen. Hänellä oli myös cameo-rooli elokuvassa "Kuka viritti ansan, Roger Rabbit?" Piirretyissä Putte ottaa usein yhteen Repe Sorsan kanssa kuten Elmeri Väiskin. Putte änkyttää pahasti.


title: Putte Possu

text: Suomalaisessa Nakke-sarjakuvalehdessä Putte esiintyi aluksi nimellä Putte Änkkänen. Hänen tyttöystävänsä nimi oli Petunia (myös alkukielellä) ja hän seikkaili usein Ossi (Cicero)-nimisen pikkupossun kanssa.


title: Putte Possu

text: Aikakauslehti Apu julkaisi 1950-luvulla Väiski Vemmelsääri -sarjakuvaa, jossa Puten nimi oli Porkki.


title: Putte Possu

text: Porky Pig esiintyi ensimmäisen kerran USA:ssa sarjakuvalehdessä "Looney Tunes" and "Merrie Melodies Comics". Hahmolla oli oma sarjakuvalehtensä vuosina 1942-1962 (Dell) ja 1965-1984 (Gold Key Comics).


title: Putte Possu

text:
Sarjakuvissa Puten tunnetuimpia piirtäjiä ovat olleet Chase Craig, Roger Armstrong ja Carl Barks. Barks tosin piirsi Puttea vain kerran, tarina oli "Porky of the Mounties". Tarinan kirjoitti Chase Craig. Carl Beuttner uudelleen tussasi joitakin yksityiskohtia (kuten Puten ja Petunian päät). Tarina pohjautui piirrettyyn "Porky in the Northwoods" (1936). Sarjakuva ei ole ilmestynyt suomeksi. Chase Craig on tunnettu muun muassa siitä, että hän toimitti "Magnus, Robot Fighter" -lehteä (suomeksi Markos). Hän toimitti USA:ssa myös lehtiä Donald Duck (Aku Ankka) ja Uncle Scrooge (Roope Ankka), kun Barks piirsi parhaita ankka-tarinoitaan, ja Paul Murryn aikaista Mickey Mouse (Mikki Hiiri) -lehteä.
DC Comics alkoi julkaista 1994 Looney Tunes -lehteä, jossa myös Putte on taas seikkaillut.


title: Putte Possu

text: Amerikkalaisissa animaatioissa Puten äänenä on nykyisin Bob Bergen.


title: Putte Possu

text: Suomessa Putte Possu tunnetaan myös Kipparikvartetin kappaleesta "Putte-Possun nimipäivät" (1953), joka ollaan Raahessa tuotteistamassa omaksi brändikseen , jolla ei ole tekemistä amerikkalaisen Puten kanssa. "Putte-Possun nimipäivät" löytyvät myös 1983 levytetyltä "Putte-Possun huviretki" nimiseltä äänitteeltä.


title: Jukka Laajarinne

text: Jukka Laajarinne (s. 11. helmikuuta 1970 Lahti) on suomalainen kirjailija, novellisti ja humoristi. Ennen jättäytymistään vapaaksi kirjailijaksi vuonna 2004 Laajarinne toimi useita vuosia matemaattisten aineiden ja filosofian opettajana.


title: Jukka Laajarinne

text: Laajarinne oli Finlandia Junior -ehdokkaana vuonna 2003 kirjallaan "Madonluvut". Vuonna 2005 Laajarinne voitti yhdessä Martti Ruokosen kanssa Pohjoismaisen kuvakirjakilpailun kirjalla "Mummon kone". Vuonna 2007 hänelle myönnettiin Suomen tietokirjailijat ry:n Tietopöllö-kunniakirja.


title: Jukka Laajarinne

text: Laajarinne on avustanut "Tähtivaeltaja"-lehteä. Hänen novellejaan on ilmestynyt suomalaisissa tieteislehdissä.


title: Rauno Aaltonen

text: Rauno August Aaltonen (s. 7. tammikuuta 1938 Turku) on suomalainen entinen rallikuljettaja. Hän oli 1960-luvun yksi niin sanotuista lentävistä suomalaisista, eli "Flying finn". Hän oli kaikkien aikojen ensimmäinen suomalainen, joka voitti ennen rallin MM-sarjaa ajetun EM-sarjan 1965.


title: Rauno Aaltonen

text: Vuonna 1963 Rauno Aaltonen sijoittui Vuoden urheilija -äänestyksessä yhdeksänneksi. Kyseessä oli ensimmäinen kerta, kun autourheilija kelpuutettiin listan kärkikymmenikköön.


title: Rauno Aaltonen

text: Uransa varrella Aaltonen ajoi lähes kaikissa kisoissa jotka häntä kiinnostivat, mutta hänen oma suosikkinsa ja "kotikilpailunsa" oli Kenian Safari-ralli. Aaltonen rakasti kyseistä rallia ehkä sen takia, koska se kuvasti hänen mielestään parhaiten sitä, mitä ralli on eli seikkailua, fyysisesti koettelevaa ja arvaamatonta. Aaltonen kilpaili Safarissa 23 kertaa, sijoittuen parhaimmillaan toiselle sijalla lähteestä riippuen viisi tai kuusi kertaa. Erityisen huonoa onnea hänellä oli vuonna 1985, jolloin hän johti rallia yli kahdella tunnilla, ennen kuin moottori hajosi viimeisellä siirtymällä. Vuonna 1981 rallin järjestäjät manipuloivat tuloksia hylkäämällä jälkikäteen yhden etapin muka ajokelvottomana. Kyseisellä etapilla Aaltosen tallitoveri, kenialainen Shekhar Mehta oli juuttunut jokeen ja menettänyt siinä runsaasti aikaa. Pudottamalla kyseisen etapin pois tuloksista saatiin voittajaksi oman maan kuljettaja.


title: Rauno Aaltonen

text: Tämän lisäksi Aaltonen voitti urallaan kaksi kertaa rallin Suomen mestaruuden (1961 ja 1965), yhden SM-hopean (1960) ja yhden SM-pronssin (1963). Hän ehti myös osallistua rallin MM-sarjan ensimmäisiin kisoihin. Hän teki MM-debyyttinsä Datsunilla Monte Carlo-rallissa 1973, jonka jälkeen hän ajoi vielä 24 muuta saman tason kisaa. Aaltonen voitti 12. lokakuuta 1977 Australian rallin.


title: Rauno Aaltonen

text: Ennen ralliuraansa Aaltonen oli kilpaillut myös kilpaveneillä (1951) ja moottoripyörillä (1954). Moottoripyörillä Aaltonen menestyi kohtalaisen hyvin. Hän oli ensimmäisenä suomalaisena voittanut lajin TT-ajon GP-osakilpailun mikä vasta seuraavana vuonna sisältyi MM-sarjaan. Tämä historiallinen tapahtuma oli 1957 Ruotsin Grand Prix Hedemorassa luokassa 125-kuutioiset. Vaikka kilpailulla ei ollut virallista MM-arvoa, oli siellä kuitenkin mukana kaikki sen aikaiset huippukuljettajat. Ennen siirtymistään aktiivisesti rallin pariin Aaltonen voitti kaikkiaan seitsemän suomen mestaruutta kilpaveneilyssä sekä mestaruudet ratamoottoripyöräilyssä, maarata-ajoissa, speedwayssä.


title: Rauno Aaltonen

text: Ensimmäisen rallinsa Aaltonen ajoi vuonna 1956 Saabilla. Aaltonen oli suunnitellut, että rallia pelkäksi harrastukseksi, mutta se imaisi lopulta hänet täysin mukaansa. Kymmenen ajovuoden jälkeen Aaltonen suunnitteli moottoriurheilu-uran lopettamista. Lopettamispäätös vahvistui, Aaltosen jouduttua keskeyttämään vuoden 1961 Ruotsin Keskiyönaurinko-rallissa viimeisellä EK:lla. Aaltonen pyörsi kuitenkin päätöksensä, kun Karl Kling soitti hänelle ja pyysi tätä Mercedes-Benzin tehdaskuljettajaksi.


title: Rauno Aaltonen

text: Aaltonen allekirjoitti vuonna 1961 Stuttgartissa Mercedes-Benzin kanssa vuoden loppuun asti ulottuvan sopimuksen. Alkusyksystä Aaltonen voitti omalla Mercedes-Benzillään Jyväskylän Suurajot, jossa saksalaistehdas tuki tätä nimellisesti lähettämällä tälle renkaita. Menestys jatkui myöhemmin Keski-Euroopassa, mutta Aaltonen sai toimia ykköskuljettajan, saksalaisen Eugen Böhringerin kakkoskuljettajana. Böhriger ajoi asfaltti- ja Aaltonen soraosuudet, jonka ansiosta he voittivat mm. sen ajan klassikoksi kuuluneen Puolan rallin.


title: Rauno Aaltonen

text: Aaltosen ja Mercedes-Benzin yhteistyö päättyi juuri ennen vuoden 1962 Monte Carlo-rallin alkua. Talli oli luvannut Aaltoselle ykköskuljettajan paikan kyseiseksi kaudeksi, mutta juuri ilmoittautumisajan loputtua Aaltonen sai kirjeen, jossa hänelle kerrottiin, että hänet oli jälleen istutettu Böhringerin kakkoskuljettajksi. Saksalaisautotehdas näet pelkäsi, että Aaltonen syrjäyttäisi Keski-Euroopassa suurta suosiota nauttineen saksalaisen.


title: Rauno Aaltonen

text: Aaltonen ei kuitenkaan halunnut olla toista kautta Böhringerin varjossa, vaan otti puhelun Stuart Turnerille, josta juuri oli tullut BMC:n tallipäällikkö. Sitä kautta Aaltonen siirtyi BMC:n talliin, jossa hän joutui yksityiskuljettaja Geoffrey Mabbsin kakkoskuljettajaksi. Monte Carlo-rallin lähtöpaikalla BMC kuitenkin vaihtoi kuljettajien paikkoja, istuttaen Aaltosen Minin ratin taakse. Vuoden 1962 Monte Carlo -ralli päättyi Aaltosen osalta keskeytykseen, kun hänen ajamansa Mini törmäsi kesken ajon kallionkielekkeeseen, pyörähti katolleen ja syttyi tuleen. Aaltonen ja Mabbs onnistuivat pelastautumaan autostaan viime hetkellä selviten lievin palovammoin. Samalla kerralla myös Aaltosen kilpakumppani Pauli Toivonen joutui keskeyttämään kilpailun ulosajon vuoksi.


title: Rauno Aaltonen

text: Tuosta Monte Carlo -rallissa sai alkunsa Aaltosen, Timo Mäkisen ja Minin luoma käsite "Flying Finns" ("lentävät suomalaiset"). Se on jäänyt elämään ralliurheilun parissa. Vuoden 1963 Monte Carlo -rallissa Aaltonen sijoittui kolmanneksi ruotsalaisen Erik Carlssonin ja Pauli Toivosen jälkeen. Vuonna 1965 Aaltonen ajoi Minillä Euroopan Mestariksi pääasiallisena kartanlukijanaan britti Tony Ambrose. Pari voitti kauden EM-ralleista viisi. Suurajoissa Aaltosen vierellä istui Anssi Järvi ja pari sijoittui rallissa toiseksi. Vuoden 1966 rallissa Aaltonen saavutti aluksi toisen sijan, kunnes hänen ja kahdeksan muun brittiläisellä autolla ajaneen kilpailijan suoritukset hylättiin "sääntöjen vastaisten" valojen vuoksi. Kilpailun järjestäjät olivat jo ennakolta päättäneet että kilpailun voittaisi ranskalainen auto ja kaikki edelle ehtineet hylättäisiin. Vihdoin vuonna 1967 Aaltonen voitti Monte Carlo -rallin kartanlukijanaan Henry Liddon. Monte Carlon lisäksi Aaltonen voitti samoina vuosina myös Ranskan alppirallin (1963), Spa–Sofia–Liege -ajon (1964), RAC-rallin, Unkarin rallin ja Puolan rallin (1965), Alankomaiden Tulppaanirallin (1966) sekä kahdesti Tšekkoslovakian rallin (1965 ja 1966).


title: Rauno Aaltonen

text: Vuoden 1966 Suurajojen jälkeen Aaltonen kilpaili Suomessa ainoastaan vuoden 1974 Tunturirallissa. Syynä tähän oli mm. salaharjoitteluun liittyvät erimielisyydet AKK:n kanssa.


title: Rauno Aaltonen

text: Vuonna 1966 Aaltonen käväisi Australiassa voittamassa Bathurstin 500 mailin ajon ensimmäisenä eurooppalaisena kuljettajana. Vuoden 1964 Span 24 tunnin kilpailussa Aaltonen ajoi yhdessä Hubert Hahnen kanssa toiseksi.


title: Chillum

text: Chillum eli chilu on perinteisesti savesta tai toisinaan myös puusta tehty charas-piippu, jota muun muassa Intian sadhut eli askeettijoogit käyttävät. Intian pyhät miehet ovat käyttäneet chillumeja tuhansia vuosia charasin eli hasiksen polttamiseen.


title: Chillum

text: Chillumin polttaminen on hyvin sosiaalinen tapa, koska se palaa liian vahvasti yksin poltettavaksi johtuen savun kulkeutumisesta suoraan keuhkoihin ilman säätelevää tuprauttamista poskilla. Täytteen kyhääminen ja charasin polttaminen on sadhuille rituaali, jolla pyritään herättämään hindujumala Shiva ja vastaanottamaan hänen henkensä. Chillumin sisään painetaan kivi, joka muodostaa pesän ja estää palavan charasin putoamisen polttajan kurkkuun. Toisinaan chillumia poltetaan märän "safi"-kankaan kera, joka viilentää savua ja vähentää tervan määrää savussa.


title: Chillum

text: Yleensä charas sekoitetaan tupakkaan: savukkeen tupakka paahdetaan liu'uttamalla sitä nopeasti liekissä, sisältö puristetaan sekoitusalustalle ja charas murennetaan sormin. Ainesten yhdistämisessä käytetään usein apuna kuivaa kookospähkinän kuorta. Safi-kangas kastetaan, kivi painetaan piippuun ja pesä täytetään charas-seoksella. Chillum asetetaan käsien väliin niin, että polttajan huulet eivät kosketa piippua, ja käsillä muodostetaan tietynlainen kuppi. Chillumin koskettaminen huulilla on vakava etikettivirhe ja aiheuttaa polttajien keskuudessa paheksuntaa.


title: Chillum

text: Ennen kuin yksi toveri seurueesta sytyttää pesän, erilaisia rukouksia lausutaan Shivalle. Polttajan on imettävä piippua melko kovaa, jotta pesä syttyy, jonka jälkeen piippu kiertää oikealle. Tämä ei kuitenkaan koske Kali-chilua, joka kiertää vasemmalle ja josta yleensä poltetaan kannabiksen kukintoa tai oopiumia. Pitkälle kehittynyt chillum-kulttuuri sisältää useita tarkkoja etikettejä, mistä johtuen länsimaalainen kannabiksen ystävä ei välttämättä koskaan pääse osallistumaan pyhään polttamisseremoniaan sadhujen seurassa.


title: Ganja

text: Ganja tarkoittaa seuraavia asioita:


title: Kuka viritti ansan, Roger Rabbit?

text: Kuka viritti ansan, Roger Rabbit? ("Who Framed Roger Rabbit") on Robert Zemeckisin ohjaama animaatio- ja näytelmäelokuva vuodelta 1988. Elokuva kertoo etsivä Eddie Valiantin (Bob Hoskins) yrityksestä puhdistaa murhasta syytetyn piirroshahmo Roger Rabbitin maine vuoden 1947 Los Angelesissa, jossa piirroshahmot elävät rinnakkain ihmisten kanssa.


title: Kuka viritti ansan, Roger Rabbit?

text: Elokuva on ensimmäinen pitkä elokuva, joka yhdisti oikeat näyttelijät ja piirrosanimaation. Elokuvassa esiintyy joukko tunnettuja mm. Warner Brothersin ja Disneyn piirroshahmoja, muun muassa Mikki Hiiri, Väiski Vemmelsääri, Aku Ankka ja Repe Sorsa. Tämä oli ensimmäinen niistä harvoista kerroista, jolloin eri studioiden hahmot esiintyivät yhdessä.